text:
E team di ICAO (Organisacion Internacional di Aviacion Civil) a tene diferente sesion extensivo pa repasa tur e leynan, procesonan actual di aviacion civil, pa cuminsa identifica puntonan di mehoracion.
E meta ta pa Aruba bira lider den aviacion den Caribe. Pa logra esaki, ministerio di transporte, hunto cu Departamento di Aviacion Civil di Aruba (Directie Luchtvaart) a compromete pa tuma pasonan pa incrementa e nivel di cumplimento cu e standardnan di ICAO.
Despues di 5 dia intensivo unda e expertonan di ICAO y tambe e team di Directie Luchtvaart di Aruba, a cuminsa pasa door di tur e leynan y procesonan cu ta resorta bou di Directie Luchtvaart pero tambe den cooperacion cu ANSA y aeropuerto. Nan a atende cu entre otro, asunto di certificacion y vigilancia di aeropuerto, navegacion aereo y operación di vuelo y licencia, dunando guia y asistencia den cada un di e temanan menciona.
Minister di Transport, Intergridad, Naturalesa y Asunto di Grandinan, Ursell Arends a haci un bishita na Directie Luchtvaart unda a cera conoci cu e team di ICAO pa asina haya un resumen con e evaluacion ta bayendo y con e team ta mira cu Aruba ta posiciona pa cu un posibel audit cu lo por tuma luga otro aña.
E team di ICAO a indica cu nan ta sumamente positivo con e proceso ta andando y con e team di profesionalnan den e sector ta trahando cu dedicacion pa hisa Aruba su nivel di siguridad di aviacion civil. Nan ta admira e compromiso cu Directie Luchtvaart tin pa implementa un sistema cu ta cumpli cu standardnan internacional di aviacion.
Un cos ta pa implementa e sistema, y otro cos ta pa sostene e sistema.
Un punto di mehoracion cu a menciona ta e sostenibilidad di e sistema cu lo tin cu desaroya y implementa. Esaki no por pasa solamente pa e audit, pero ta encera mantenimento tambe. ICAO su team ta remarca cu pa mantene e standardnan aki, Directie Luchtvaart ta rekeri recurso financiero como tambe humano. Trainingnan cu lo mester tuma luga y cu ta tuma hopi tempo, pesey ta di suma importancia pa inverti den profesionalnan cu tin e capacidad pero tambe pa retene e profesionalnan aki, pa asina por sostene e sistema. Otro puntonan di atencion ta regulacion, guia di siguridad cu mester ahusta y tambe legislación cu mester reinforsa.
E posibel audit cu lo ta tumando luga, ta aporta na hisa Aruba su clasificacion internacional na uno mas halto, cu ta habri oportunidadnan economico den e sector di aviacion. Oportunidadnan cu ya for di basta tempo caba tin e potencial pa utilisa na beneficio di Aruba su sector di aviacion.
Gobierno di Aruba y Directie Luchtvaart ta tumando pasonan pa haci tur esaki posibel. Un di nan ta pa haci e departamento autonomo di gobierno. Esaki ta habri oportunidad pa e departamento por funciona na un manera mas independiente y asina ta den posicion pa por genera entrada cu lo contribui na un miho siguridad di aviacion pa Aruba.
Minister Arends ta gradici e team di expertonan di ICAO y tambe coleganan di Sint Maarten cu a bin Aruba pa a participa den e sesionnan y asina colabora den hisa e nivel di siguridad di aviacion den Caribe.
Ta importante pa tambe menciona cu e bishita di ICAO na Aruba ta marcando historia door di ta e prome team di expertonan cu ta consisiti solamente di hende muhe. Sigur un logro remarcabel pa loke ta trata igualdad, diversidad y inclusion di genero.


c: text/html

text:
Sara a purba na sera un aliansa ku Hagar, na lugá di sera un aliansa ku Dios. Sara a hür e maternidat di Hagar i esaki a ofresé pa trese Sara su yu na mundu, pues Sara no por a haña yu.
Pero, Hagar a traha un trampa den kua Sara a kai aden pa motibu di su desishonnan. Ora e yu a krese Hagar no a entregu’é na dje i el a kuminsá despresiá i humiliá Sara, tumando su posishon di kasá i señora di kas.
Esaki tur a sosodé pasó Sara a preferá di sera un aliansa ku Hagar i NO ku Dios.
Esaki nos por tuma komo ehèmpel. Tin persona ku ta biba hasiendo aliansanan ku mundu i no ku Dios, nan ta preferá di tin un aliansa ku famia, amigunan, ets., konfiando mas den otro hendenan òf den nan mes, i nan no ta disidí di duna e konfiansa aki pa Dios Todopoderoso.
Ademas, tin hende ta skohe hasi aliansa ku bruheria, kosnan malu, kosnan di mundu. Pero, sinseramente, si un aliansa ku bruheria ta “bon” (supuestamente), e aliansa ku e propio Dios ta mayor.
Ora e persona disidí subi Altá ya el a kuminsá ku su aliansa ku Dios, i di e mesun forma ku Dios a bendishoná Abraham den pasado, E lo hasi’é ku tur esnan ku ta pone su konfiansa kompleto den djE.

robotstxt: allowed

filter: keep


text:
Mosta Man den Kabe'i Boto djaluna awor dia 5 di yüni
Un di e programanan ku sigur ta halando un atenshon enorme ta esun di Kabe’i Boto presentá tur djaluna anochi pa presentadónan Micheal Cijntje i Chris Strick di Life 92. E programa awor den su orario nobo 21:15 na Kanal 13, Televishon Direct ta un ‘must see’ tur djaluna. Despues di Dongo siman pasá, Televishon Direct ta anunsiá ku e siguiente invitado lo ta Mosta Man.
E kantante awendia residensiá na Colombia, semper a hala atenshon pa su letranan i un urban vibe tòch diferente ku sobrá. Mosta Man ta un di e promé eksponentenan di urban.


text:
ORANJESTAD: Reunionnan a continua cu diferente “stakeholders” den e tereno di enseñansa. Diamars ultimo Minister Endy Croes a reuni na Bestuurskantoor cu presidente di SEPB sra. Josette Daal, directora di onderwijs Diahnne Lejuez – de Cuba y e directora finaciero sra. Ankie Danker. E reunion a bay den un ambiente ameno unda a delibera riba varios puntonan di interes y importante pa nos enseñansa.
“Mi deseo y empeño ta pa soluciona problematicanan mas tanto posibel pa crea espacio pa e trankilidad y paz den comunidad”, e Mandatario a enfatisa. Mi lo percura pa scucha cu hopi atencion cada precupacion, analisa e dolornan y saca e puntonan di prioridad den e tereno importante aki.
Nos ta kere cu si tin e boluntad di tur partido y nos tur kier e mesun meta, nos por logra esaki pa e causa comun cu ta progreso y bienestar general den enseñansa pa Aruba.


text:
Hefe grandi di aduana tabata laga droga pasa na airport
WILLEMSTAD- Recientemente a tuma lugar un caso den corte di Curacao, unda a bin sali na cla, cu un traficador di droga a cumpra un hefe grandi di aduana na Curacao, pa asina segura cu un mula por pasa trankil cu e droga den maleta na airport di Hato. Ta trata di 22 kilo di Cocaina cu e hefe grandi Engelhardt kier a laga pasa.
Tabata dia 21 di april 2022 cu e traficacion mester a tuma lugar, ora cu e hefe a yega na e scanner machine y a pidi e empleado pa lanta, den un forma masha fresco, pasobra su mes lo bay sinta tras di e scanner.
Unaves cu e tabata tras di e scanner, el’a wassap e cabesante pa laga e mula drenta awor. E cabesante a manda e hefe e potret di e mula y su esposa via wasap y asina e hefe por a reconoce e mula.
Unabes e mula a pasa su maleta, e hefe a laga e maleta pasa den e scanner. Sinembargo e trahador cu no a confia e cos, a signala cos straño den maleta y a yama atencion di e hefe. E hefe mes a lanta di e scanner y bay na e maleta, a check e maleta y a bisa cu ta buki nan ta.
Dor cu tabatin mas controlador na final di e mesa, un otro a bay pa controla un otro maleta di e mes mula, y eynan a bin encontra droga.
Segun e hefe grandi di aduana a bisa, despues el’a hiba su celular drecha pa asina nan delete tur comunicacion y informacion cu e tabatin den e telefon.
E caso a keda presenta dilanti corte unda awor e hefe grandi mester para responsabel pa su acto, cual ta un delito serio di su banda, unda no solamente e lo perde su trabao, pero tambe lo mester sinta castigo.


text:
WILLEMSTAD — Ayera 27 di ougùstùs Ruthsel Martina, presidente di klup di atletismo Trupial – Auto City a hasi entrega di e flayer i draaiboek di APC Run & walk 2105 na sr. Angelo Virginie bosero di Algemeen Pension Fonds – APC ku ta spònser mayó di e evento aki.
Ku esaki e komishon di preparashon ta indiká ku nan ta ful den swing pa realisá otro evento deportivo grandi aki na Kòrsou. E aña aki e kareda i kaminata lo tuma lugá dia 4 di òktober próksimo.
E promé kaminata di 10 km. habri, lo start pa 6 or di meinta i despues di sigui e kareda di 10 km. i e otro distansianan pa e kategoria mas chikitu. Tur evento lo start i kaba riba e lugá ta pone outo di Sentro Pro Arte, t/o e edifisio di APC na Schouburgweg.
Manera kada aña klup di atletismo Trupial – Auto City ta pone un òf mas atrakshon èkstra na e evento, pa 2015 klup Trupial – Auto City a habri porta pa dos organisashon ku ta traha pa nos kaminata djòin e kaminata for di kual nan por saka benefisio pa nan organisashon.
E promé organisashon ta Pro- Bista ku for di aña pasa a djòin nos kaminata ku hopi éksito. Pa 2015 nos a haña e organisashon Single Mother Success ku tambe lo djòin nos evento. Bunita di e union aki ta ku pa kada un di nos organisashon bai organisá un kaminata, aki nos a uni forsa i organisá 3 den 1, lokual lo benefisiá tur e 3 organisashonnan.
Tambe e aña aki nos lo stimulá grupo nan ku ta hasi ehersisio huntu bin kana na grupo. Duna bo grupo un nòmber òf kana komo empleado di un kompania pa partisipá na nos evento. Lo tin un premi èkstra pa e grupo ganadó. Un danki ta bai na gerensia di Algemeen Pension Fonds – APC pa un aña mas kere den nos organisashon Trupial – Auto City.
Tambe un danki na tur e otro sub-spònser ku ta duna un kontribushon hopi balioso na e evento. Pronto lo sali mas informashon di e evento aki i lo indiká ku dia i unda por inskribí i tuma T-shirt.


text:
Investigashon di Merkado
Introdukshon
Investigashon ta un parti importante di nos trabounan. Un di nos metanan ta pa informá komunidat ku informashon konkreto i veras, basá riba echos. E investigashonnan ku mas ta resaltá ta nos investigashon tokante komparashon di preis di produkto i servisio.
Banda di e komparashonnan di preis kustumbrá, (karnaval, Pasku, risibimentu, kuaresma, komparashon di preis di botika, di baby, di komestibel) nos ta bai hasi investigashon den otro sektornan. Algun dje investigashon ku nos a hasi den añanan anterior: investigashon di servisio di TDS, UTS ántes SETEL NV, nos transporte públiko i servisionan bankario. Den e ultimo aki nos a midi kon bon informá e konsumidó ta di servisionan ku bankonan ta duna ora di por ehèmpel hasi fiansa, hipotek, habri un kuenta na banko.
Tambe nos a hasi un investigashon pa yega na un maneho di energia responsabel, kua konklushon i rapòrt nos a entrega na gobièrnu tambe. I asina tambe tin investigashonnan mas chikí ku nos ta publiká den nos revistanan.
Pasa den nos investigashonnan i informá bo mes!
Kon bo ta eksperiensha bo banko?
Introdukshon
Na mart 2010 Fundashon pa Konsumidó a duna enkargo na e büró Curconsult pa hasi un enkuesta seka nos konsumidónan tokante konosementu, eksperiensha i persepshon di e konsumidó tokante su banko titulá “: Over Banken”. Pa kompletá e investigashon, Fundashon pa Konsumidó a laga hasi un Mystery Shopping pa por a kompará resultadonan di e enkuesta ku práktika di bida real.
Enkuesta “Over Banken”
E último tempu Fundashon pa Konsumidó a wordu aserká ku preguntanan tokante di e komishon- i interesnan haltu ku bankonan ta kobra riba un fiansa. Pa Fundashon pa Konsumidó motibu pa nos pa hasi un estudio riba e persepshon i eksperiensha di e kliente ku su banko. Un total di 800 persona a wordu entrevistá ku preguntanan tokante nan kuenta koriente i di spar, motibunan pa spar o fia i nan konosementu di e gastunan relashoná ku un kuenta bankario.
Resultadonan
Di tur e entrevistadonan kuater di sinku persona tin un kuenta di banko. Di e personanan ku kuenta di spar dos di kada sinku persona ta spar regularmente dor di pasa sèn pa luna riba nan kuenta di spar. Mitar di e kuestionadonan sa kuantu interes e ta hanja riba su kuenta di spar.
E pregunta kua ta e motibunan pa hasi fiansa a wordu relashoná ku un meta di e fiansa. Akinan nos ta mira ku e konsumidó ta ménos inkliná pa hasi un fiansa pa gastunan di konsumo. E motibu i meta pa fia ta mas pa invershonnan duradero manera un kas o outo (tabèl 1)
E kontestanan riba preguntanan tokante konosementu di kondishonnan di hasi fiansa tabata mas diverso. 55% di e kuestionadonan ta informá su mes tokante e kondishonnan di fiansa na momentu di hasi un fiansa konvenshonal. Mayoria ta hanja e suma ku mester paga pa luna mas importante. Kosnan manera APR (interes anual), límite di krédito i porsentahe di interes riba credit card i límite di krédito ta ménos konosí.
Di otro banda e 35% di e kuestionadonan ku tin fiansa ta bisa di ta bon na altura di e kondishonnan di fiansa i di porsentahenan di interes. Tambe nan eksperiensha ta di ta wordu bon Informá dor di banko. Remarkabel ta si ku 50% di e kuestionadonan lo no hasi un fiansa serka e mesun banko un próksimo biaha.
Por lo general e kliente ta satisfecho riba su banko: e ta eksperenshá i kualifiká e trato, servisio i e manera di maneho di nan sèn komo bon. Komentarionan krítiko ta mas den e esfera di tempu ku mester warda den rei i tokante desaprobashon di fiansa.
Mystery Shopping
Pa kompará e resultadonan di e enkuesta Fundashon pa Konsumidó a laga hasi un seri di bishita na bankonan lokal. E intenshon di e “Mystery Shopping” tabata pa kontrolá si di bèrdat e informashon i splikashon duná dor di banko tokante un fiansa ta korekto i transparente manera e konsumidó ta eksperensiá. Ya ku ta difisil pa bo por duna un kualifikashon si bo no sa tur loke mester wordu bisa na abo.
E servisio di mayoria di e bankonan por wordu kualifiká komo bon: no mester a warda hopi pa yega na bùrt, empleadonan tabata amabel, korekto, interesá i a tuma sufisiente tempu pa kontesta preguntanan di nos mystery-shoppers. Kasi tur banko a pensa riba privasidat di e kliente pa hasi un kombersashon konfidensial.
E informashon duná si a varia hopi di banko pa banko. Hopi banko ta duna informashon oral tokante e fiansa, e kondishonnan, e durashon i e pago mensual. E kalkulo di e fiansa máksimo ta diferenshá hopi entre e bankonan. Unu ta konta hür den gastunan mensual, otro ta laga e fiansa dependé tambe di e añanan ku e kliente tin ta traha. Por lo general e mystery shopper por a fia un tersera parti di su salario.
E empleado di banko kasi na tur okashon a menshoná e interes riba e fiansa. Den niun okashon esaki tabata igual na e APK (Anual Percentage Rate). Na momentu ku a puntra tokante esaki a sali na kla ku hopi di e empleadonan no ta konosé o no sa eksakto kiko e terminologia aki ta nifiká. Preguntanan tokante klóusulanan di but i pago avansá ta wordu bon kontestá. Sinembargo na niun di e kòmbersashonnan informashon a wordu duna tokante kostonan adishonal pa ku e fiansa manera komishon di fiansa, seguro o kubrimentu di rísiko, O.B. ku mester wordu pagá, eventual kosto di seyo. Den práktika e gastunan aki ta relativamente haltu i si nan wordu inkluí den e APR nos ta yega na un porsentahe di interes efektivo mas haltu esun ku banko ta usa. Si tur e gastunan adishonal wordu inkluí den e APR e interes riba un fiansa personal lo ta entre 16% pa 30%. Pa un fiansa di outo e APR lo varia entre 7,5% i 11% ku un tòp di 16% segun nos investigadornan.
Niun di e empleadonan di banko a duna informashon por eskrito tokante en fiansa o su kondishonnan. Foyetonan ku informashon, ku mayoria biaha ta eksistí, tampoko ta wordu duna na e kliente.
Na niun banko ta posibel pa lesa e kontrato di fiansa adelantá ni tampoko hanja un konsepto di e kontrakt pa bai kas i lesa trankil. Loke ta buta ku e kliente ta wordu fòrsá pa firma sin hanja oportunidat sufisiente di lesa tur e kondishonnan i sigur e “letranan chikí”.
Pa un vershon kompletu di e estudio i investigashon, por tuma kontakto ku Fundashon Pa Konsumidó.
Deseo i nesesidatnan di e usario potensial di transporte públiko
Introdukshon
Na aña 2006 Fundashon pa Konsumidó a laga hasi un investigashon ku e meta pa haña sufisiente informashon verídiko riba deseo i nesesidatnan di usarionan (postensial) di transporte públiko, ku e meta pa suministrá gobièrnu ku konsehonan pa trese kambionan i mehorashonnan nesesario den e sistema di transporte públiko aki na Kòrsou.
E pregunta kardinal den e investigashon aki tabata: Kua ta e deseo i nesesidatnan di e usario (potensial) di transporte públiko na Kòrsou en relashon ku aksesibilidad, seguridad, kalidad di e orario di rutanan, suministro di informashon, kalidad di e medio di transporte, tarífanan i kòntròl?
Pa mas informashon tokante e investigashon aki, por download e dokumentonan riba e página aki.


text:
Ainda no tin niun kaso di e coronavírùs nobo na Kòrsou. Na aeropuerto Hato ta evaluá di unda e hendenan ku yega ta bini. Si durante nan biahe nan tabata na un di e paísnan kaminda tin transmishon ekstenso di e malesa kousá pa e coronavírùs nobo i nan ta bon di salú (kemen no tin síntoma), ta pone nan na altura di kiko mester hasi si nan desaroyá síntoma denter di 14 dia; e ora ey nan tin ku keda kas, tuma kontakto ku nan dòkter di kas of GGD na number 564-0101.
Dado kaso un hende yega for di un area di riesgo haltu i e tin síntoma di posibel infekshon di e vírùs ta apartá e persona aki inmediatamente i GGD ta hasi evaluashon di e posibel kaso. Den kaso ku tin sospecho grandi ku por trata di un hende infektá ku e e coronavírùs nobo, ta sigui e proseso di isolá e persona i hasi tèst pa wak si en berdat ta trata di e coronavírùs nobo.
Aktualmente nos ta den e fase di detektá un posibel kaso, si esaki presentá, i kontené esaki pa evitá ku e malesa por sigui plama lokalmente.


text:
Promé Minister Rhuggenaath a pone kondishonnan adishonal?
- Gobièrnu di Kòrsou a mustra práktikamente di bia di tin un posishon básiko positivo pa ku e pregunta.
- Kòrsou tin lasonan kultural i ekonómiko estrecho ku Venezuela i ta biba hopi ku e pueblo Venezolano ku ta sufriendo.
- Pasobra ta trata aki di ayudo humanitario, no ta bai tin partisipashon aktivo di e militarnan di Merka ni di Defensa di Reino.
- Si por menshoná ku ta di importansia pa KNL pa asigurá ku ta trata aki di un operashon humanitario síviko na benefisio di e pueblo Venezolano.
- Den konsulta ku Kòrsou i Merka ta sigui elaborá riba e modalidatnan spesífiko na momentu ku a risibí un petishon ofisial.


text:
A sobra karchi nan di 35 florin pa fitness ainda ku tambe por kumpra i partisipá na kaminata
WILLEMSTAD, Fundashon Alton Paas ta hopi kontentu i agradesido ku e sosten i reakshon riba e yamada na komunidat pa e di 6 edishon di e Annual Fitness Challenge. Esaki a pone ku mayoria di karchi pa kaminata ya ta kabando.
No a sobra masha dia mas pa yega 10 di mart pa e dia ku Kòrsou lo ta den moveshon pa yuda mehorá kalidat di bida di personanan ku dwarslaesie i otro difikultatnan neurologiko. Dor di tur e interes tur e karchinan pa e kaminata di 15 florin serka Fundashon Alton Paas i su rebendedónan a kaba. A sobra karchi di kaminata di 15 florin solamente serka e puntonan di benta kual ta Mensing’s Caminada, Van den Tweel Zeelandia, Samsom Solon i Sport Spot Boutique. Na momentu ku e karchinan di 15 florin kaba, ta keda solamente e karchinan di 35 florin di fitness kual tambe por usa pa partisipá na kaminata. Ku e karchi di 35 florin di fitness bo por bai kaminata i ora bo yega bek International School bo por drenta den sala di fitness i partisipá na kualke un di e sekshonnan di fitness ku a sobra riba e dia ei. Meskos ta konta pa mucha i 60+. Bo por kumpra e karchi di fitness di hóben / 60+ pa partisipá na e kaminata i ora bo yega bek for di e kaminata bo tambe por partisipá na e sekshonnan di fitness ku tin den sala.
Mester bisa ku ya tin tur T-shirtnan kla pa e repartishon. E fechanan pa tuma bo T-shirt ta dia 6, 7 i 8 di mart. Entre 4’or i 7’or na AP Center Colon, Unit 004 i djasabra parti mainta di 9’or pa 1’or tambe tin e oportunidat pa tuma T-shirt. Nos ke enkurashá tur esnan ku a kumpra karchi pa tuma bo T-shirt adelantá pa bo por skohe e tamaño ku ta pas bo mihó. Mas lat bo bin tuma bo T-shirt lo bo tin ku skohe for di e tamañonan ku a sobra.


text:
The content originally appeared on: Diario
Atrobe e structura di entrada di empleado publico ta bini dilanti
*Ripiticion di mitar BBO pa haya voto, lo costa futuro di Aruba
*Personal sector priva no por paga pa privilegio aparato publico
ORANJESTAD (AAN) — Empleado publico no ta e unico trahador of instancia cu a sufri perdida na man di e crisis mundial, cu a afecta entrada di pais y hende.
DIARIO tabata sumamente contento ora luna pasa a wordo anuncia cu e empleadonan publico lo a recupera un parti di e placa cu nan no a ricibi na 2022 y cu na 2023 e resto lo wordo poni atrobe riba nan salario.
Un promesa sumamente alentador pasobra esey ta nifica cu e empleado publico por haci mas gasto cu lo beneficia comercio y finalmente beneficia e caha di belasting di Aruba.
E pregunta grandi ta, si den e situacion mundial actual, Aruba por alcansa compromisonan financiero cu resultadonan pa e pais y tur pagador di belasting.
E bienestar nacional di Aruba ta wordo sirbi? Esaki ta e contesta cu mester por wordo duna na e pais cu na e momentonan aki ta den un situacion financiero sumamente peligroso.
Pa cuminsa situacion financiero di un pais ta depende di e trankilidad mundial y nacional, cu no ta presente na e momentonan aki.
Mundo ta na guera y te awe ningun hende ta na haltura kico lo pasa finalmente. Un cos ta sigur, paisnan grandi ta trata di haya solucion pa nan situacion den un caos mundial total y ta evita di hinca nan mes den compromiso.
Politica populista ta uno di e pio enemigonan di futuro di Aruba na e momentonan aki.
Sindicatonan cu ta dirigi trahadornan, cu den e gran mayoria di caso, a bay bon school, ta na haltura cu nan ta exigi placa cu no tin.
Aruba no por ripiti e wega politico di deshaci di mitar BBO pa haya voto. Aruba na e momentonan aki no por duna su empleadonan mas compensacion, mientras Aruba ta den un situacion serio.
Nos ta aplaudi cu turismo ta yuda Aruba na e momentonan aki tene su cabez riba awa. Ta lubida, sinembargo cu turismo ta un industria sumamente peligros y cu ta basha abou pa cualkier movecion inespera na mundo.
Den e realidad mundial, turismo ta keda algo pa sigui di dia pa dia ya cu guera y terorismo ta algo cu mas ta impacto turismo.
E situacion financiero mundial tambe ta di preocupacion cu medidanan general cu gobiernonan a introduci pa frena inflacion pero tambe pa mira con ta landa den un lama sumamente bruto di incertidumbre total, cu ta enemigo di economia y bienestar financiero.
Ta keda tambe un parti moral. E trahadornan di Gobierno ta atende cu Gobierno di acuerdo cu un structura di compensacion pa cual nos tin basta tempo ta adverti.
E hecho cu Gobierno ta consisti di politiconan cu mester haya voto, ta haci cu ta dificil pa Gobierno introduci medidanan, cu trahadornan den sector priva si conoce.
Cuanto trahador den cuanto empresa a haya aumento di salario ultimo tempo? Cuanto trahador den cuanto empresa ainda ta biba cu un salario reduci? Cuanto trahador den cuanto negoshi, ta haya nan retiro?
E grupo mas grandi di trahador cu mester paga belasting, ta den un situacion mucho mas penoso cu e trahadornan di Gobierno, cu por baha di poder loke den empresa priva no ta posibel.
Aruba ta den un situacion sumamente critico. Falta 227 Miyon pa cera presupuesto, cu ta calculacion di gasto y entrada. Aruba tin un debe di 6 Biyon pa paga.
Mientrastanto kico ta e gastonan nobo cu por bati na porta di Aruba? Sumanan nobo pa confronta Monkey Pox y Polio? Sumanan nobo pa cualkier calamidad cu pasashi di un ola tropical por trece cune?
Cuanto placa Aruba ainda por perde si e situacion mundial actual continua y afecta turismo y afecta economia nacional?
Na 2009 Aruba a wordo entrega na fayo, na kiebra di su futuro. Awe mester ripiti e wega pa politiconan haya voto?
Si Aruba tin tanto debe, con e por paga reparatietoeslag na ambtenaarnan mientras den sector priva empleado pober no sa cuanto tempo mas cuminda lo subi mesa?
E forma pa deshaci di e imperialismo di e aparato publico ta, pa revisa e leynan cu ta dicidi riba entrada di trahadornan di gobierno. Pero cual politico lo hacie si e tin chens di exigi hopi voto?


text:
KRALENDIJK – Despues ku a bira konosí ku un empresario hulandes a kumpra Bolivia, ku ta 10 porshento di e grandura total di e isla Boneiru, awor ta sigui e pregunta kiko ta bai hasi ku e área. E plan ta pa konstruí 1.500 kas riba e tereno. E área tin un balor ekológiko grandi pa loke ta trata flora i founa. Partido D66 i SP na Hulanda ta prekupá, komo ku 3.000 hèktar di un teritorio úniko i seku, sinembargo hopi balioso ta bai pèrdí. Sekretario di estado Raymond Knops a splika “Tweede Kamer” ku plantashi Bolivia tabata i ta propiedat privá. E ta konsiente di plan ku tin pa desaroyá e área. E plan ku tin di e doño nobo, ta pa desaroyá e teritorio den un forma sostenibel, i realisá un ékis kantidat di kas. E posibel destrukshon di 3.000 hèktar di tereno úniko i seku, te asina leu ku mi sa, no ta e plan pa Bolivia, sekretario di estado Knops a menshoná.
Knops a komprondé di gobièrnu di Boneiru ku no a entrega niun plan kon ta bai desaroyá e área. Ta trata di un área kalifiká komo paisahe habri i ku kuebanan úniko riba e propiedat i otro aspektonan arkeológiko balioso, ta suheto na un régimen di protekshon spesífiko, loke Knops tin informashon ku el a risibí di gobièrnu di Boneiru. Knops a menshoná ku ta gobièrnu di Boneiru por disidí si ta duna pèrmit pa konstruí kas riba e tereno si òf no. Pues ta spera gobièrnu asumí su responsabilidat pa haya un balansa korekto entre desaroyo i preservashon di e balor di naturalesa presente na e sitio, Knops a bisa riba pregunta ku el a risibí den reunion di “Tweede Kamer”.


text:
KRALENDIJK – Ta notabel ku trabounan den e fase final ta tumando lugá na e waf di Chachacha Beach e dianan aki. Ya ta konosí ku ta bai renobá e waf den su totalidat, hasié un sitio mas atraktivo i ku algun fasilidat pa entre otro usuarionan di e playa. E plan tabata pa waf tabata kla na luna di mei. E problema di “coronavirus” a pone ku e trabou a wanta pa un temporada, loke a kousa un tardansa chiki den e proyekto. Tur hende ta konsiente di esei, sinembargo nan ta trahando ful spit pa tèrminá e waf. Si tur kos kana bon, pa aki mas o ménos 2 siman e waf ta kla. A pone pipa diki na e sitio i ta bai yena nan ku betòn pa despues pone e parti di e piso ariba di e waf. Havenmeester Gunther Flanegin a menshoná ku ta bai tin un kambio chikitu den e diseño di loke tabatin. E waf ta bai bira poko mas grandi i a usa material duradero. Tambe tin posibilidat pa boto por mara na dje. Spesialmente a diseñ’é pa hende por subi i baha ku tur fasilidat.
Potrèt ta ilustrá trabou na waf di “Chachacha Beach” durante dia.


text:
WILLEMSTAD- Despues ku e kampionato di pinpòn pa ekipo kategoria A-Klas ta tras di lomba, ku e ekipo Perfect Bartenders resultando kampion, e kosnan lo kontinua den novèmber ku e kampionato nashonal di Kòrsou.
Mayoria di e hungadoan ku a partisipa den kampionato di ekipo, lo bai topa bèk den kampionato nashonal di Kòrsou, kaminda e título di kampion di Kòrsou lo ta na disputa.
E kampionato di Korsou di pinpòn lo tuma lugá den e siman di 15 pa 20 di Novèmber proksimo. Aña pasá e Sala Irene Moreno tabata kargá di fanatiko i praktikamente no tabatin lugá sufisiente pa akapará tur hende. Pero e hungadónan ta preferá e sala, kaminda nan por sinti e kalor di e fanátiko. Pues e luga lo keda Sala Irene Moreno. Despues lo sigui mas informashon i detaye di e kampionato di Korsou.


text:
ORANJESTAD – Diabierna ultimo Minister Maduro a hiba palabra na ocasion di e celebracion di e 6 aniversario di e 17 metanan mundial cu e 193 Paisnan di Nacionnan Uni a formula na aña 2015 pa yega na un desaroyo sostenibel pa nos mundo. Aruba como un Pais chikito na mundo a percura pa mustra iniciativa internacional pa haci un ‘commitment’ pa usa e 17 metanan mundial (SDGs) como herment pa nos crecemento como Pais. Asina nos por wak cu den e 6 añanan cu a transcuri, Gobierno di Aruba a introduci un Comision Nacional di SDGs cu a keda encarga pa traha un ‘SDG Roadmap’ pa asina stipula e caminda pa nos Pais cana pa nos ta alinea cu e 17 SDGsnan. Cuminsando na aña 2020, e SDGs nan a keda integra den Presupuesto di Pais Aruba pa asina por tin un bista di cual parti di e maneho hiba ta yuda na realisa e metanan mundial pa un desaroyo sostenibel di nos Pais. Controlaria General (Algemene Rekenkamer di Aruba) tambe ta tene cuenta cu e 17 SDGs na momento nan haci auditoria riba e trabou haci pa Gobierno di Aruba. Varios Ministerio y Departamento di Gobierno a traha plannan sectoral cu ta alinea cu e SDGsnan. Entre otro, por menciona, e Plan Nacional di Enseñansa, e Plan di Naturalesa y Medio Ambiente, e Plan di Crisis Social y Plan di Desaroyo Teritorial. Importante tambe ta e Plan Nacional Strategico NSP cu ta delinea e pasonan strategico cu Aruba mester tuma pa por implementa e 17 SDGsnan exitosamente. Hunto cu esaki mester menciona cu e ‘Masterplan Repositioning Our Sails’ pa yuda Aruba recupera economicamente di e pandemia di COVID19, tambe ta alinea cu e 17 SDGsnan.
Minister Maduro ta enfatisa cu Gobierno di Aruba a mustra iniciativa internacional y accion nacional pa implementa e metanan mundial aki, pasobra SDGs ta un herment cu nos tin awor pa yega na un miho calidad di bida pa tur hende. E SDGs ta duna nos e posibilidad como Pais pa alinea nos esfuerso den e mesun direccion hunto cu sector comercial, organisacionnan no gubernamental, sector academico y tur ciudadano cu kier pa Aruba tin un futuro prospero.
Pa realisa e metanan exitosamente, e ta rekeri un esfuerso di nos tur. Na Aruba semper nos a demostra cu nos ta supera nos retonan y awor nos tin un herment pa yuda nos yega na un desaroyo sostenibel pa nos Pais. Pesey e invitacion ta wordo extendi na un y tur pa atende e ronda consultativo den e forma di ‘Town Hall Meetings’ cu pronto lo wordo organisa pa asina un y tur tin e oportunidad pa yuda cu ideanan innovativo pa nos por yega na un Aruba mas sostenibel.
Minister Xiomara Maduro ta gradici y felicita e Comision Nacional di SDGs pa e guia y e organisacion di e direccion cu Aruba tin pa cana pa logra pa nos tur por biba den paz y prosperidad, respetando nos naturalesa.


text:
Ursell Mikhail Arends, naci 29 di Augustus 1980, casa cu sra.Tamarah Arends Croes, tata di dos yiu teenager, Ayden y Avah Arends. Ursell a bay scol basico na Oranjestad, Mon Plaisir School y scol secundario Mon Plaisir College. Despues Ursell di aobtene su general arts and science (AA degree), Ursell a siguistudia y a gradua den International Business Management for di St. Clair College na Windsor Ontario Canada, na 2005.
Como hoben, gran parti di Ursell Arends su hubentud a wordodisfruta den bario di Santa Cruz. Desde su infancia el a gustadeporte y a practica e deportenan di futbol y bowling. E consistencia y disciplina di deporte a fungi como e fundeshi pa sudesaroyo. Den e deporte di bolwing, Ursell a representa Aruba den exterior na varios ocasion. E tabata tin e honor tambe di forma parti di e bestuur di Arubaanse Voetbal Bond (AVB) for di 2011 tecu 2015 como miembro di directiva, tesorero y tambe como e Team Manager di nos seleccion nacional.
Ursell ta considera su mes un “young professional” na curason. El a labora den e ramo turistico pa mas di 15 aña. Como un young professional, su carera profesional a cuminsa na La Quinta Beach Resort como Human Resources Manager for di 2006 te cu 2015. Na 2015 mi a wordo nombra como Operations Director di La Quinta Beach Resort cual funcion el a eherece te ora cu el a huramenta como parlamentario na July 2021. Durante e trayectoria como professional den sector di turismo, Ursell a sirbitambe como presidente di Aruba Timeshare Association(ATSA) for di aña 2016 te cu 2018.
Entrada den Politica:
RAIZ a wordo lanta na 2017 pa hobennan Arubiano cu kier a cuminsa cu un movecion politico y tabata sa di scucha, atendey cumpli cu necesidadnan y deseonan di e pueblo. Den suparticipacion na eleccion dia 25 di Juni 2021, Sr. Arends a logra un total di 1939 voto di confiansa, un alegria y honor enorme pa por representa e bos di e personanan aki y ademassirbi pueblo completo dignamente.
“Mi vision ta pa hiba e pueblo na un miho porvenir y establece oportunidadnan nobo pa nos futuro generacionnanpor gosa di dje. Mi ta kere fervientemente den e mision pa crecenos plataforma progresivo y establece solucionnan duradero panos Aruba”.
Tin cambio fundamental cu ta necesario. Manera reformagubernamental, solucion pa desperdicio solidio y likido, desaroyosostenibel conhunto cu derecho di naturalesa. Tambe ta necesariopor ehempel pa tin vivienda adecuado y pagabel pa nos adultonanmayor cu tin mas necesidad, trece diversificacion stabil di empleocual ta sirbi como e pilar di famia, y tambe brinda siguridad pa nos hendenan.
“Mi mensahe semper lo keda uno di speransa y optimismo; nos kier keda leu di politica toxico y anticua. E proposicion ta pa apodera nos isla su hendenan y tuma bek e rienda di nospais.
Si nos pueblo uni hunto y lucha hunto, nos lo por crea un mihoAruba. Nos agenda comun lo mester kibra tur barera. Mi ta enfatisa cu nos tur mester usa nos consenshi y coopera huntopa por logra nos metanan comun den sociedad
Nos tur mester di otro, no ta importa cual partido politico bo ta sostene, no ta importa di unda bo ta bin, no ta importa ken bota stima y no ta importa bo color di cuero, religion of status social. Pasobra ningun hende por biba nan so, Aruba MesterDi Nos Tur!


text:
Prome World Beach Games a start
Aksel Samardzic presente na e Ceremonia di Apertura
E prome World Beach Games a cuminsa oficialmente na Qatar cu un Ceremonia di Apertura unda cu a mescla cultura local tradicional cu deporte internacional.
Mas di cien atleta di 97 pais a disfruta di un anochi di entretenimento cu un coreografia espectacular den e Amphiheatre di Katara Beach, unda cu mayoria di e accion lo tuma lugar te cu 16 di october.
Mañan diadomingo Samardzic y Castro lo hunga nan prome wega contra di Spaña.


text:
Ministerio di VVRP ta lamentá desishon di Ava pa suspendé oudiensia
Ministerio di VVRP ta lamentá desishon di Ava pa suspendé oudiensia
Willemstad – Minister Suzy Camelia-Römer di ministerio di Tráfiko, Transporte i Planifikashon Urbano (VVRP) ta lamentá ku Ava Curaçao B.V. (AVA Air) su representashon hurídiko a pidi pa suspendé e oudiensia ku tabata planiá pa dia 3 di mart. Den e oudiensia aki lo a trata e opheshon ku AVA Air a entrega kontra e desishon di Gobièrnu pa, basá riba un investigashon profundo, no konsede un permit ekonomiko na e kompania.
Segun representashon hurídiko di AVA Air, esaki ta nesesario pa motibu ku nan no a risibí sierto dokumento ku nan a pidi pe for di ministerio di VVRP. Sinembargo Ministerio di VVRP debidamente a invitá AVA Air i su representashon hurídiko pa bin tuma nota di kontenido di e dokumentonan aki na Ministerio di VVRP for di dia 17 di februari ultimo. AVA Air ni su representashon hurídiko no a hasi uso di e oportunidat aki i ke bin deklará awor ku Ministerio di VVRP no ta pone e dokumentonan deseá na AVA su disponibilidat. Ta trata di e dokumentonan , konforme artíkulo 63 di Lei di hurisdikshon atministrativo.
Ministerio di VVRP a manda e petishon pa suspendé e oudiensia di AVA su representashon pa e Komishon di opheshon ku entretantu a bai di akuerdo ku e petishon di AVA pa suspendé e oudiensia te ku fin di aprel próksimo.


text:
E aspecto di personal tin prioridad pa ambos cartera di husticia y asuntonan social. Minister di Husticia y Asuntonan Social, Rocco Tjon a cuminsa cu su reunionnan y diaranson a reuni cu diferente sindicato. Minister Tjon na diferente ocasion durante su trayecto como politico a expresa cu e aspectonan cu tin hopi importancia ta e parti di personal.
“Si bo departamento ta funciona bon y tur aspecto pa personal ta bon regla, mi ta kere e output lo ta hopi mas eficiente”, Minister Tjon a enfatisa.
Diaranson mainta Minister Tjon a reuni cu e sindicato di bomberonan, SIMBA, Sindicato SEPPA y Sindicato TOPA. E sindicatonan a trece nan punto y preocupacionnan padilanti bastante elabora. Reunionnan cu Sindicato SPA y Sindicato STA lo tuma luga proximamente.
Minister Rocco Tjon a remarca cu tur e reunionnan cu e sindicatonan tabata hopi fructifero na unda cu Minister Tjon a haci un apelacion di biaha na e sindicatonan tambe pa nan trece nan puntonan padilanti den un staat notitie pa asina e prioridadnan cu nan a señala por bay forma parti tambe di e meerjarig beliedsplan cu e minister kier introduci pa ministerio di husticia y minsiterio di asuntonan social. Di biaha tambe, e minister encarga cu e dos carteranan aki a palabra cu e sindicatonan cu lo fiha fecha pa sigui reuni.
“Locual tambe nos a palabra mesora ta cu nos ta yega na un structuracion di consulta, pues den e caso aki nos a fiha fechanan caba pa dos biaha pa luna nos reuni pasobra mi ta kere cu hunto nos lo percura cu tur e retonan y specialmente e retonan cu ta regarda asuntonan di personal wordo surpasa den un tempo hopi cortico”, Minister Rocco Tjon a duna di conoce.


text:
Download nos app!
Kòrsou Connect ta un plataforma nobo i úniko ku ta konektá dunadónan di trabou i esnan ku ta buska trabou, ku otro. Fuera ku e ta prove’é den un nesesidat direkto, Kòrsou Connect tin tambe probechonan grandi pa Kòrsou.
E medio prinsipal di Kòrsou Connect ta un “smartphone app”. Dunadónan di trabou por pone den e app aki eksigenshanan pa trabou i esnan ku ta buska trabou por hasi un eskoho for di lokual ta keda ofrese na e momentunan ei.
Di tal forma por yega fásil na un “match”. Importante ta ku na mes momentu tur asuntunan finansiero nesesario manera impuesto i seguronan por keda reglá ku un “click”. Esaki ta un servisio speshal di Kòrsou Connect pa tur dos partido.
E oferta di Kòrsou Connect ta hopi diversifiká. Fuera di trabou den konstrukshon òf tereno tékniko, e app ta konsistí tambe di hopi enkargo òf petishon pa trabounan rondó di kas òf di kuido pa mucha i miembronan di famia. Kòrsou Connect ta nobo na Kòrsou, e plataforma ta prove’é den un nesesidat evidente i tá úniko pa Kòrsou i region.


text:
Doctor
Doctor (abreviashon: dr.) ta e titulo akadémiko mas haltu ku un persona por atkerí na un universidat. Pa atkerí e titulo aki e persona mester a hasi un investigashon sientífiko i despues skibi i defendé su tésis riba su investigashon públikamente. E titulo aki ta unu protehé pa lei i no tin mag di hasi uso di esaki eróneamente. Doctor ta un tèrmino latin ku ta nifiká literalmente dosente.
Pa haña e titulo aki e persona mester proba ku e por hiba un investigashon sientífiko kompletamente independiente. E produkto di e investigashon sientífiko aki ta wòrdu yama un tésis. Pa logra esaki e persona mester tin un promotor, mayoria bia esaki ta un profesor di un universidat, ku kier para komo garantia p’e.


text:
Kristianismo
Kristianismo (dor di e palabra Griego bieu Xpισtός, Khristos, "Kristu", literalmente "esun di zalf") ta un religion monoteista basá riba e bida i siñamentunan di Hesus Kristu di Nazareth komo presentá den e evangelionan anto otro skibimentunan di e Testament nobo. Adherentenan di e fé ta konosi kom kristiannan. Kristianismo komun ta siña ku Hesus ta e yu di Dios, ku dios a bira humano anto ta e salbador di humanidat. Pasobra di esaki, Kristiannan ta mira Hesus manera e Kristu of e Messias. E gruponan di mas grandi den e mundu Kristian ta e Misa Katoliko Romano, e Misanan orthodokso ost, anto e varios formanan di Protestantismo. E misa Katoliko Romano anto esun orthodokso su patriarkanan a bai for di otro durante e schismo di ost ku west na 1054 AD, anto Protestantismo a bini na su eksitensia durante e Reformashon Protestante di e siglo 16, kitando for di esun Romano.


text:
Djárason mainta Sra. Cora van
Nieuwenhuizen Minister demishonario di infrastruktura i maneho
di awa, a hasi un bishita na e planta di awa di Water- en
Energiebedrijf Bonaire (WEB).
E minister tabata akompañá pa sr. Kees van der Burg, direktor general
Mobiliteit, sra. Marjan van Giezen, hefe di departementu i miembro
kordinadó di MT Cariben, Gerensia di Aviashon; i sra. Monique Faverey,
kordinadó di maneho polítiko Hulanda Karibense.
Sra. Joanne Balentien, Direktor finansiero di WEB, a duna un presentashon
di e desaroyonan importante di WEB, inkluyendo e proyekto di 9e EDF pa
reparashon i rekonstrukshon di 11 km di tuberia di awa di irigashon, e tanki
di awa nobo na Seru Largu i e planta di awa nobo ku ta den konstrukshon.
Tambe a presentá e proyekto di energia duradero di kual WEB a pidi sosten
di parti di Hulanda: pa realisá 80 porshento di energia prosedente di
fuentenan renobabel, ku un enfoke speshal riba redukshon di kosto pa e
poblashon.
Despues di e presentashon, sr. Hans Staring, Manager Business Unit Water
a dirigí e delegashon pa un rekorido na e planta di awa ku ta den
konstrukshon. Minister van Nieuwenhuizen tabata na Boneiru komo parti di
su bishita di trabou na Kòrsou, Boneiru i Aruba di 12 te ku 15 di yüli.
WEB ta orguyoso di proyektonan grandi ku por a kontinuá di un manera seif
i responsabel, apesar di e pandemia di COVID-19, i ta kontentu ku Minister
por a tuma nota di esaki.
Djárason mainta Sra. Cora van


text:
“Nos pensionadonan ta e tesoronan cu a construi noseconomia cu nos y nos yiunan ta bibando aden”
Diahuebs ultimo, e Organisacion di Pensionado Publico Arubano, OPPA a celebra 33 aña di existencia. Un dia special pa directiva y miembronan di e organisacion na unda cu diahuebs atardi a tuma luga e apertura oficial di nan edificionobo, e “Cas di OPPA”.
“Mi tabata tin e honor di ta presente pa felicita OPPA cu e bunita proyecto aki y gradici tur pensionado pa construi nos pais Aruba. Un bunita proyecto!”, Prome Minister Evelyn Wever-Croes a expresa.
OPPA, ta e Organizacion di Pensionadonan Publico di Aruba. Den luna di juli nan tambe a reuni cu Formador Wever-Croesna unda cu nan a presenta un documento bastante elabora den cua nan a apunta e retonan cu adultonan mayor ta enfrenta. A resalta tambe e tema con pa duna nos adultonan mayor mas representacion pa aisna un gobierno tene cuentastructuralmente cu interesnan di nos adultonan mayor cu taparti grandi di nos comunidad. Nos pensionadonan ta esnan cu a construi nos economia cu nos y nos yiunan ta bibando aden. Nan ta tesoro pa henter nos sociedad y nan ta conta.
Prome Minister a gradici directiva di OPPA y miembronan cu nan 33 aña sirbiendo na bienestar di nos pensionadonan y alabes ta felicita nan cu un bunita edificio propio cu nan a construi cu contribucionnan haci di directivanan y miembronan di antes y esnan actual y awe nan por conta cu un hoya di edificio unda e pensionadonan por yega y encontra un ambiente familiar y sinti nan mes na cas.


text:
Di sinku sosten di EZK pa empresario afektá
Pa di sinku bia empresarionan na Hulanda Karibense por risibí un kompensashon pa gastunan fiho for di Ministerio di Asuntunan Ekonómiko i Klima (Economische Zaken en Klimaat, EZK). E montante di e kompensashon por varia entre $500 i $400.000 i ta kalkulá a base di sifranan di volúmen di benta. Por entregá petishon for di 3 di mei 2021.
Pa por bini na remarke, e volúmen di benta mester a baha por lo ménos ku 30%. Riba e wèpsait di RCN tin un módulo di kalkulashon nobo ku empresarionan por usa pa fásilmente kalkulá e montante ku nan lo por bini na remarke p’e. Den kaso ku e montante aki ta $6.000 òf mas, meskos ku tabata e kaso pa e di dos areglo, mester añadí un deklarashon di un tenedó di buki òf akountent independiente, pa konfirmá e sifranan kompletá. E faktor di kompensashon ta mas haltu ku e areglo di EZK previo; e tabata 0,85 i awor ta 1,00.
Pa e di sinku kompensashon aki, ta kompará e sifranan di volúmen di benta di e lunanan yanüari, febrüari i mart 2021 ku e sifranan di volúmen di benta di e mesun lunanan na 2019. Miéntras ku den e areglonan previo di EZK a hasi komparashon ku sifranan di un aña anterior, e bia aki ta hasi komparashon ku sifranan di dos aña pa e mesun periodo. Esaki paso den e promé kuartal di 2020 ta posibel ku e sifranan di benta ya ta afektá pa e krísis di corona. Empresanan ku a kuminsá despues di 1 di yanüari 2019, por tuma kontakto ku unidat SZW di RCN pa haña un kalkulo personalisá di nan pèrdida di benta.
Tur kondishon i informashon adishonal ta disponibel riba www.rijksdienstcn.com/covid-19 (bou di pakete di emergensia di gobièrnu). Por entregá formularionan kompletamente yená i firmá, huntu ku e aneksonan nesesario, te ku mas tardá 31 di yüli 2021 via e adrès di meil tegemoetkomingEZK@rijksdienstcn.com.
Pa ayudo ku aplikashon por tuma kontakto ku Kámara di Komèrsio na Boneiru via di steunloket@kvkbonaire.com. Pa preguntanan urgente, por tuma kontakto via di telefòn ku unidat SZW di RCN via 781-5554 / 781-5558 (Boneiru), 790-0052 (Sint Eustatius) i 416-3804 (Saba).


text:
Diahuebs 22 di September Sunchimi a presenta na miembronan di prensa su logotipo di cual ta basa den un combinacion di e palabra Sunchi y mi. Durante e presentacion na prensa a trese un variedad di e menu cual ta obtenible na e localidad. Sunchimi cu un toque diferente! Nan ta ofrece: Cuminda Latino cu esencia Asiatico! E intencion ta pa biba un experiencia diferente riba e isla di Aruba den gastronomía! Y na Sunchimi nan ta kere cu clientenan lo sa di disfruta di e experiencia aki.Nan tin un gran variedad di sushi cu toque Latino y Caribense y tambe nan tin un gran variedad di tapas único di nan fusión. Un di nan conceptonan especial ta e: “Sunchimi trimestral” unda
cada tres luna lo ofrece un carta cual ta ser yama Experiencia. Esaki lo ta un menú especial cual por combina e gastronomía di Asia cu toquenan Caribense y latinoamericano. Nan ta invita un y tur pa sigui nan Instagram: sunchimiaruba unda lo por wak diariamente e menu y por haci nan pedidonan of por pasa na.
Diahuebs 22 di September Sunchimi a presenta na miembronan di prensa su logotipo di cual ta basa den un combinacion di e palabra Sunchi y mi.
Durante e presentacion na prensa a trese un variedad di e menu cual ta obtenible na e localidad.
Sunchimi cu un toque diferente!Nan ta ofrece: Cuminda Latino cu esencia Asiatico!
E intencion ta pa biba un experiencia diferente riba e isla di Aruba den gastronomía!
Y na Sunchimi nan ta kere cu clientenan lo sa di disfruta di e experiencia aki.Nan tin un gran variedad di sushi cu toque Latino y Caribense y tambe nan tin un gran variedad di tapas único di nan fusión. Un di nan conceptonan especial ta e: “Sunchimi trimestral” unda cada tres luna lo ofrece un carta cual ta ser yama Experiencia.Esaki lo ta un menú especial cual por combina e gastronomía di Asia cu toquenan Caribense y latinoamericano.Nan ta invita un y tur pa sigui nan Instagram: sunchimiaruba unda lo por wak diariamente e menu y por haci nan pedidonan of por pasa na Avenida Milio Croes 38B Oranjestad, Aruba.


text:
Autoridadnan na Port-au-Prince a tuma nota di e reaccion lihe di Gobierno di Aruba y a gradici Prome Minister pa esaki
Den nomber di Gobierno di Aruba y e pueblo di Aruba, Prome Minister Evelyn Wever-Croes, pa medio di e consul di Haiti na Aruba, su Honorabel Señora Fredliette Bernard-Trajean, a manda palabranan di profundo condolencia na Haiti y na señora Moise na ocacion di e asesinato di Presidente H.E.Mr. Jovenel Moise.
Presidente Moise a tuma oficina presidencial na Februari 2017 y diaranson el a wordo asesina den su cas.
Despues di a ricibi e carta di Prome Minister expresando profundo condolencia na pueblo di Haiti, na e esposa di Presidente Moise y na e haitianonan cu ta residencia na Aruba, e Consul general di Haiti a manda un carta di gradicimento na Prome Minister indicando cu el a transmiti e palabranan di simpatia y condolencia na autoridadnan na Port-au-Prince kendenan a tuma nota di e reaccion lihe di Gobierno di Aruba y a gradici Prome Minister pa esaki.
“E noticia tragico aki a shock profundamente Gobierno y e comunidad di Aruba. Nos ta spera cu e responsabelnan pa e acto horendo aki pronto wordo treci dilanti di husticia y cu paz y stabilidad politico reina bek na Haiti”, Prome Minister Evelyn Wever-Croes a expresa.


text:
Resultado di kampionato MCB CSB
Resultado di kampionato MCB CSB
Den un empate na 4 den kabes di 5 inning, e refuerso Milena Alivo Alfaro ta
konektá hit pa empuga 2 kareda pa The Fighting Team kue bentaha Den e
mesun inning aki Sovienca Calmera a konektá un homerun pa sostené e labor
di su ruman Ruth Shainny Calmera riba picher plate pa The Fighting Team
gana di e kampionnan Pichingolo ku skore di 8 pa 4.
The Fighting Team : 8 kareda 8 hit 4 eror
Picher ganadó : Ruth Shainny Calmera.
Mihó bate : Sovienca Calmera 3-2 ku un homerun
Pichingolo : 4 kareda 7 hit 2 eror
Picher pèrdèdó : Arnalda Margaritha
Mihó bate : Ciroendra Peloz 3-3
Den un wega hopi bon bringa ku final mente Pichingolo klas A ta kue un
bentaha grandi pa finalmente gana ku skore di 12 pa 6
Pichingolo : 12 kareda 6 hit 0 eror
Picher ganadó : Melanny Castro Arias
Mihó bate Arjanette Wernet Bernadus 1-1
Liberty 6 kareda 4 hit 2 eror
Picher pèrdèdó : Angelica Vilchez
Mihó bate : Stephmary Smith 1-1
E siguiente wega di kampionato MCB CSB lo ta djasabra 19:30 hr na Sam
Bunting Ballpark.
Djasabra 27 ougùstùs 2022 Sam Bunting Ballpark
19:30 hr Treasure v/s
Pichingolo
Nissan Fem AA
21:30 hr Sta.Rosa Vanddis v/s Finex Softex Fem AA
Djadumingu 28 ougùstùs 2022 Sam Bunting Ballpark
10:00 hr Rising Trotters v/s
Pichingolo
Nissan Fem A
12:00 hr Liberty v/s
Sta.Rosa
Vanddis Fem A
14:00 hr Sòfbòl Soto v/s
Souax Gill’s
Sport Fem A
16:00 hr The Fighting Team v/s
Souax Gill’s
Sport Fem AA


text:
Esaki Gerlien Croes y Rycond Dijkhoff ta defende
All Stories
Partido MEP: --- E candidato prominente di AVP cu mester a bira sucesor di Mike Eman
MEP na Melvin Tromp di AVP:
Ora cu un lider den apenas 8 aña a manda su partido y pais den precipicio, e mester tuma honor na su mes y retira!
MEP: Pakico Mike Eman a fracasa como lider politico?
ORANJESTAD (AAN): Durante reunion publico cu a trata e rapport di CARMABI den presencia di ministernan di Asuntonan General,
MEP na Lider di MAS --- Corupcion ta corupcion, sea ta negoshi cu tereno di pueblo of haci doño di cos cu no ta di bo.
Partido MEP kier sa si e scualmento di Huez na Benny Sevinger di AVP ta indicacion di loke su veredicto lo ta
ORANJESTAD (AAN): Un boletin emiti Diadomingo door di Partido MEP, nan ta mustra cu ta hopi bisto cu corupcion
Partido MEP na Marisol Lopez Tromp --- ORANJESTAD (AAN): Partido MEP a tuma nota cu ultimo dianan, oposicion y Parlamentario Marisol Lopez-Tromp especialmente,
Partido MEP: Mientras MEP cu RAIZ si ta labora
Partido MEP : Contrario na Flip Flop Mike:


text:
E Biblioteca tin un variedad di buki disponibel pa hende di tur edad y ta ofrece e servicio di fia buki. Pa fia un buki mester simplemente registra fecha, nomber, titulo y telefoon di contacto. E buki mester wordo otorga bek na e biblioteca, si e esaki no ta e caso lo tuma contacto cu e persona indica. Ademas por hasi uso di e computernan cu tin den e studieruimte, gratuitamente.
E Biblioteca ta habri di dialuna pa diabierna di 07.30 am – 04.30 pm.
Nos kier a informa cu nos biblioteca na MFA Santa Cruz ta temporalmente fuera di servicio.


text:
Henry B ofisialmente den Gentz
Algun luna pasá maneho di agrupashon Gentz Tre’chic a wòrdu pone na altura dor di dos di su miembronan ku nan a risibí un oferta sumamente lukrativo pa pasa pa forma parti di un otro agrupashon musikal. Siendo un agrupashon musikal profeshonal i dinámiko, maneho di Gentz Tre’chic a komprondé esaki i palabrá un deadline ku e dos miembronan akí pa kaba di ehekutá e presentashonnan ku tabatin planiá.
Durante e periodo akí maneho a kuminsá sondia merkado pa inkorporá un òf mas kantante nobo den agrupashon Gentz i a dileberá diferente senario pa kontinuashon di e agrupashon. Mirando ku Gentz tin diferente presentashon palabrá tantu na Kòrsou komo den eksterior pa kual Gentz ta risibiendo hopi akohida mester a buska miembro nobo pa sigui ehekutá e vishon i palabrashonnan ku Gentz tin riba mesa.
Maneho di Gentz a sondia durante algun luna i a wòrdu aserká tambe dor di diferente kantante pa kual nos ta apresiá esaki. Finalmente despues di e regreso for di e tour ku Gentz tabatin na Hulanda i Bélgika eksitosamente, a tuma e desishon final pa inkorporá ofishal Henry-Anthony Bernadina mihó konosí komo Henry-B komo un dje kantantenan den agrupashon musikal Gentz.
Pues di e forma akí maneho i músikonan di Gentz ta yama Henry bon biní den e famia musikal, i pa e wikènt binidero por kuminsa disfrutá di Henry den frònt di Gentz den e fiesta titulá ‘Savage by Tsean & Randy’ aya na club Spoonz. Ademas un i tur keda pendiente pa otro siman e kansion nobo di Henry-B huntu ku Gentz titulá ‘Laga nan Papia’ lo ta riba merkado i na tur radio emisora.
Komunikado ofishal di parti maneho Gentz Tre'chic


text:
Sta Rosa Angels den kategoria Fast pitch i Nos Goso den klase 35+ awe, djadumingu 19 di novèmber 2017, a titulá kampion dje promé edishon dje Torneo Candia Paulo-Felipa. E tim di Sta Rosa a gana den final di Pichingolo Nissan, miéntras ku Nos Goso a dal Rising Trotters.
E Torneo Candia Paulo-Felipa a kuminsá djaweps i kontinuá djabièrnè i djasabra i a haña su kulminashon awe djadumingu. E kompetensia a tuma lugá den Post 6 Ballpark na Rio Canario. Souax Softball Team a organisá e torneo di sòfbòl femenino aki.
E ekiponan ku a kompetí a keda repartí den dos grupo, esta kategoria 35+ i Fast pitch U20. Den kategoria 35+ tabatin 6 tim reparti den 2 pul. E ekiponan den pul A tabata The Friends, Treasure New Era i Warriors. Den pul B a hunga e timnan Nos Goso, Rising Trotters i Shining Stars. Kategoria Fast pitch U20 a konsistí di 3 ekipo. Esakinan tabata Pichingolo, Souax i Sta Rosa Angels.
Den kategoria Fast pitch e tim di Sta Rosa Angels Vanddis a topa ku Pichingolo Nissan den final. For di e promé entrada karedanan a drenta na bòshi: 4 pa Angels i 3 pa Pichingolo. Den di dos entrada Sta Rosa ta tuma mas distansia anotando 3 kareda mas: 7-3.
Den e sobrá 3 entradanan Angels a skor 7 kareda mas, miéntras ku Pichingolo a anotá 4 mas. Pa Sta Rosa: 14 kareda, 8 hit i 3 eror. Pichingolo: 7 kareda, 9 hit i 5 eror. Picher ganadó pa Angels tabata Quilin Coeriel, miétras ku Kimberly Agard a dal 1 hit den 1 turno na bate. Picher Ashante Alexandre a pèrdè e wega pa Pichingolo, miéntras ku Stephany Smith a sali mihó bateadó ku 2 hit den 3 turno.
Por sierto ku Sta Rosa Angels Vanddis a titulá kampion dje Torneo Candia Paulo-Felipa invikto. E tim a gana su 3 enkuentronan ku relativo fasilidat.
Den kategoria 35+ Nos Goso tambe tabata den gran forma. E tim a gana den final ku skor di 14-4 di Rising Trotters. Picher Carlientje Cleopa a skibi e viktoria tras di su nòmber, miéntras ku Emely Jonis (2-2), Leonise Avastia (2-2) i Dayhisa Kouls ku 3 hit den 3 turno (3-3) a sali mihó bateadó. Picher Louise Ortega a karga ku e derota.


text:
Pichingolo Nissan ayera, djadumingu 15 di oktober, a klasifiká pa final femenino di kampionato lokal di sòfbòl. E tim a gana den wikènt dos wega den semi final kontra Eagles Softex i awor tin ku enfrentá den gran final Sta Rosa Angels Vanddis.
Por sierto ku Sta Rosa Angels Vanddis a pasa mesora pa final despues di a derotá Pichingolo Nissan den dos wega wikènt anterior. E promé enkuentro a terminá ku skor di 14-6 i e di dos wega ku 4-3.
E derota a nifiká ku Pichingolo Nissan tabatin ku hunga semi final kontra ganadó dje serie kontra Eagles Softex i Demolition. Esaki a resultá finalmente Eagles Softex.
Den wikènt tras di lomba Eagles Softex i Pichingolo Nissan a enfrentá otro den Post 6 Ballpark na Rio Canario. Nan a hunga un serie ‘best of 3′, esta e tim ku gana 2 wega lo sigui pa hunga gran final kontra e tim di Sta Rosa Angels Vanddis.
Den e promé wega djasabra Eagles Softex tabata parse di bai gana fasil ora ku e tim a tuma ventaha di 6-0 den apenas 3 entrada. Pichingolo Nissan sinembargo no a entregá. Den e sigiuente entradanan eterno kampionnan a logra skor su karedanan i asta empatá e wega den di 6 entrada pa despues di esaki skor e kareda di viktoria: 8-7.
Djadumingu tabatin e di dos enkuentro di semi final, kaminda Pichingolo Nissan i Eagles Softex un biaha mas a luchá tenás kontra di otro. E wega aki a yega 7 entrada empatá na 4 kareda i esaki a enserá ku a pasa pa hunga prolongashon, esta entrada èkstra. Kada tim e ora ei ta kuminsá esaki ku un koredó na segunda base.
Den e entrada èkstra ku a sigui Pichingolo Nissan a logra skor 4 kareda (8-4) i asina pone Eagles Softex bou di tremendo preshon. E tim di su banda tambe a montá un atake pero a skor solamente 1 kareda i asina e enkuentro a terminá den un viktoria di 8-5 pa Pichingolo Nissan ku a nifiká tambe klasifikashon pa hunga final kontra di Sta Rosa Angels Vanddis.
Na mesun Post 6 Ballpark na Rio Canario tabatin tambe komienso dje seri di weganan di promoshon/degradashon femenino entre Nos Tei Office Supply i Souax SBT Gill’s Sport. Nos Tei komo ekipo ku a terminá último den klase superior (AA) tin ku hunga kontra supkampion di klase A ku ta Souax. E kampion di klase A a resultá Sta Rosa Angels Vanddis ku pues tin representashon kaba den klase superior.
Den e promé wega dje seri di promoshon/degradashon Souax ta bini dja tras pa den ultimo entrada skor 6 kareda i gana ku 7-4 di Nos Tei. Den di dos enkuentro Nos Tei a bini disidido pa no pasa loke a pasa un dia promé i a triunfá ku skor di 14-7. E seri aki, ku ta un ‘best of 5’, ta sigui otro wikènt.


text:
Karta TPK Asuntunan personal di polis
Na:
Parlamento di Kòrsou
Señora Ch. America-Francisca
Presidente di Parlamento di Kòrsou
Wilhelminaplein 4
Kòrsou
Willemstad, 30 di ougùstùs 2022
Bo referensia: Bo karta: Nos number:
Tópiko: hopi papiamentu, pero tiki resultado
Distinguido sra. Presidente,
Pa medio di e karta aki, hasiendo uso di Artíkulo 96 di reglamentu di órden di Parlamento di Kòrsou, suskrito kier pidi bo persona pa dirigí e karta athunto na Minister di Hustisia, sr. Shalten Hato.
Masha danki p’e koperashon.
Atentamente,
Rennox Calmes
Miembro di Parlamento di Kòrsou
Na:
Minister di Hustisia
Sr. Shalten Hato
Wilhelminaplein s/n
Kòrsou
Willemstad, 30 di ougùstùs 2022
Bo referensia: Bo karta: Nos number:
Tópiko: hopi papiamentu, pero tiki resultado
Distinguido Minister,
Frakshon di Trabou Pa Kòrsou a tuma nota di e inkietut ku tin bou di miembronan di sindikato NAPB pa ku asuntunan personal di polis ku mester a keda atendé.
Relashoná ku esaki mi tin e siguiente preguntanan:
- Minister por a mustra e landsbesluit of ‘concept landsbesluit’ òf por lo menos un konsepto ‘aanwijzende beschikking’ pa ku e diferente kasonan di e diferente polisnan? Minister por a informá e kantidat alomenos i suministrá informashon te kaminda privasidat ta pèrmití?
- Minister por a derivá un lista for di e sistema di POVO pa por mustra unda e stùknan aki a keda pegá?
- Minister por a duna nos un ‘stand van zaken’ pa lokual ta e akshonnnan ku SD i SG ta ehekutando den kuadro di e stùknan aki?
- Minister a duna òrdu na polisnan den kuadro di ‘no work, no pay’. Minister por a duna un splikashon riba e desishon aki?
Mi ta keda pendiente pa e kontestanan.
Rennox Calmes
Miembro di Parlamento di Kòrsou


text:
Siman pasa a keda aproba den Conseho di Minister e peticion di Minister Geoffrey Wever pa conduci un estudio pa transiciona autonan di sector publico pa autonan electrico.
Den cuadro di Desaroyo Sostenibel y crecemento economico duradero ta importante pa reduci emision di CO2. E transicion pa energia limpi y sostenibel lo mester tuma lugar mas pronto cu ta posibel pa asina por mitiga e efectonan negativo riba nos clima y naturalesa door di e emision di CO2 cu ta bin di e uzo di productonan petrolero. Cu introduccion di autonan electrico den e sector di transporte ta crea e posibilidad pa reduci dependencia riba importacion di gasolin y diesel, y reduci e efectonan negativo di e volatilidad di prijs riba mercado internacional.
Den e trayecto di transicion pa energia sostenibel y limpi gobierno di Aruba kier ta e motor di cambio y un ehempel pa henter Aruba. P’esey Minister Wever a bin cu e proposicion pa cambia e autonan di nos aparato gubernamental pa autonan electrico, cu e vision pa aki 5 aña tur e dienstauto’s lo ta electrico.
Minister Wever kier acelera e proceso pa un sector di transporte y energia mas limpi. E estudio aki ta forma parti di e vision di maneho di Minister Wever. Tambe e estudio ta alinia cu e ‘Nota Energiebeleid 2020’ cu tin como target alcansa un minimo di 15% di autonan electrico pa Aruba pa 2030 y reduci e emision di CO2 cu e sector di transporte ta aporta na dje.
Minister Wever ta propone pa inventarisa tur e leasecontractnan vigente y pa asina cu esakinan vence cambia e autonan existente pa autonan electrico. Pa haci e transicion aki un exito tambe lo mester bin suficiente puntonan di recarga na e edificionan di gobierno pero tambe rond di Aruba.
Conhuntamente cu e departamentonan concerni, bou di guia di Minister Geoffrey Wever, lo determina abase di e resultado di e estudio con ta e manera mas responsabel pa ehecuta e plan menciona. Den e cuadro financiero lo mester aloca e capital necesario y e infrastructura adecua. Unabes cu e resultado di estudio ta conoci lo comunica esaki.


text:
Den siman benidero Miss World Aruba 2018 esta Nurianne Arias lo biaha pa e isla di Barbados. E meta di e biahe aki ta pa atende un reunion cu otro candidata cu tambe a participa na e eleccion di Miss World 2018 na December.
Nurianne lo participa den diferente actividad social y turistico. E actividadnan aki ta inclui; un fiesta di gala cu proposito caricativo, un presentacion formal tocante proyecto di ‘Beyesa cu Proposito’ na oficina di Nacionnan Uni di Barbados, bishita na un hospital di mucha, tour rond di e isla y participacion den carnaval di Barbados.
E reinado di Nurianne como Miss World Aruba ta culminando y como tal ta preparando su ultimo actividad social.
Como Miss World Aruba 2018, Nurianne ta desea tur candidata di Miss Aruba 2019 tur clase di exito cu e ultimo preparacionnan prome cu entrega su titulo dia 10 di Augustus 2019.
Despues Nurianne lo sigui organisa evento y actividad na bienestar di e comunidad di Aruba bou di su propio fundacion Speak Your Heart Foundation y como representante di Aruba den e programa internacional Young Leader in Diabetes (di International Diabetes Federation).


text:
Con nos ta siña nos yiunan?
Tin un cantica di ‘Crosby, Still, Nash & Young’ cu ta yama ‘Teach your children right’, esta siña bo yiunan ‘corecto’ of ‘bon’. Esaki ta un frase cu por pensa y bisa hopi di dje. E cantica ta bisa cu de bes encuando bo tin cu ‘djis hala rosea, wak bo yiunan y ‘sa’ cu nan ta stima bo’. Esey ta berdad, no tin un yiu cu den e fondo di su curason, no ta stima su mayornan. E cantica ta bisa cu ta importante pa laga e yiunan liber pa hasi nan propio decisionnan, pero ta importante pa duna nan un base.
Banda di esaki e actitud y mercadeo materialista salvage no a pasa nos tampoco voorbij y nos kier a duna nos yiunan mas cu nos a haya y aki talves nos a lubida di duna nan suficiente rais. Pero tanten, nos propio raisnan tambe a bira un tiki esclavo di e medionan di comunicacion masivo y entretenimento den tur skina. Bida parse di ta un fiesta continuo, ‘la vida es un carnaval’, e famoso cantica di Celia Cruz no por a bis’e miho. Y asina nos ta yegando na e siguiente generacionnan…
Y e siguiente generacionnan? Nan a lanta hopi biaha den un famia unda ambos mayor tabata traha of den un cas cu un mayor so. Nan a falta hopi calor di famia. Nan a crese cu un actitud di protesta, hopi independiente. Nan a busca nan propio norma y balornan, cu den hopi caso tabata hopi idealista, bunita y humanista, pero…sin un base pa sosten’e… E rais hopi bes no tabat’ey, e halanan pa bula bay tabata cla pa habri desde chiquito… Nan a lanta den un mundo unda ‘tempo pa otro’ a bira un cos masha scars… Tur cos ta bay mas lihe, competencia ta fuerte…nos mester di hopi cos… Combersacion a bira scars, television a bira central den hopi cas… hopi madushi y padushinan ya no tabata mucho interesa den conta storia y e nietonan tampoco tabata echt interesa pa scucha. Nintendo, ‘Mario Bros’, X-box y zo tabata yena nan mente y alma suficientemente. Bida social tambe a bira hopi importante… Violencia, critica otro tur dia riba radio y den corant a bira normal. Si no tin un problema cualkier hende ta cre’e, pa asina pueblo por sigi entretene nan mes cu n’e. Simplesa di bida a bay perdi, mas digital, mas moderno, mas up to date, miho!
Parse cu hopi hende no tin tempo mas pa ‘amor’, pa un simpel caricia. Pa bisa otro cu ‘mi ta stima bo’, ‘con ta bay?’, ‘danki’…cosnan positivo, simpel, pero cu ta acaricia nos alma y di esnan cu mas nos ta stima. Entre otro ‘nos yiunan’…
Nos yiunan ta siña di nos ehempelnan…como mayor…como sociedad.
Bo a yega di pensa pa bo mes ‘ki mayor bo ta?’
Bo ta tuma tempo pa bo yiunan…pa hasi cosnan leuk cu nan…pa bay lama cu nan…hunga un rato cu nan…lesa un storia pa nan…’djis’ scucha nan???
Of bo ta…un mayor ‘gruñon’…solamente interesa pa gana placa of hasi carera…bo ta duna bo yiu placa enbes di atencion…bo ta gusta critica y zundra den cas…bo ta bebe burachi y droga y bo yiunan sa esaki…bo ta gusta mira video y peliculanan di violencia…
Bo yiu ta siña di bo ehempel y di e sociedad cu e ta biba aden. Banda di mayor bo ta tambe trahador, colega, amigo y famia. Con bo ta comporta bo mes den e rolnan aki? Bo ta corigi hende ora cu nan ta actua violento?
Nos yiunan ta siña di nos ehempel y di e sociedad cu nan ta biba aden. E violencia cu nan ta manifestando actualmente no a ‘nace’ den nan…E ta un expresion di nan vivencia, di loke nan ta absorbe di e mundo rond…Talves e ta un grito di nan pa nos como adulto cuminsa planta un otro simia den nos comunidad? Un simia di amor, di norma y balornan mas halto y limpi…E felicidad di nos yiunan ta nos responsabilidad…Talves si nos cambia ‘nos’ esencia, nos por duna nan un otro ehempel, un otro experencia…Nos tur hunto por hasi’e…nos tin cu cuminsa un caminda…
Den un programa na radio, mi a scucha e siguiente expresion bunita ‘Ora bo yiu bin di scol y pidi bo un pan cu pinda y bo hunt’e y lag’e riba mesa pa e bin cog’e…bo ta dunando bo yiu atencion. Si bo ta traha e pan cu pinda, pone den un tayo, yama bo yiu y dun’e e pan bisando e un palabra di carino…esey ta amor… Corda bon ‘Ta e gestonan chiquito den bida ta conta…nan ta e recuerdonan cu ta keda pa semper’
Comentario di drs. Dimitri Halley, psicologo:
E articulo ta trata e topico importantisimo di un amor propio abou (self-esteem) bou di nos hubentud. Mescos e ta papia di e forma con anos como adulto ta neglishando nos hubentud. E forma y e medida den cual nos hubentud ta ‘sinti y biba’ e negligencia aki ta un problema gigante. E negligencia aki hopi bes ta ser tapa dor di malcria e muchanan cu tur clase di aparatonan electronico cu a tuma over e rol di un mama of pecho electronico, un tolerancia cu no conoce frontera y falta di disciplina. E falta sistematico di atencion y guia adecuado aki ta resulta den un falta di balor propio abou (self-esteem) bou di nos hubentud. Den e profundidad di nan alma nos hendenan jong ta sinti nan mes sin balor, dor di e sentimento cu nan mayornan ta balora cosnan material, rikesa y otro cosnan mas cu nan propio yiunan.
E pensamento di mas halto cu mester guia mayornan ta cu ningun ‘cos’ (no-“thing”) por reemplasa e rol di amor y atencion genuino y berdadero ora nos kier lanta nos yiunan cu un berdadero sentido di balor propio. Y ta net e amor y atencion genuino y berdadero aki ta loke mas ta falta den nos sociedadnan moderno. E falta di balor propio aki a bira algo permanente pa hopi hoben. Un falta y bashi cu nan ta purba compensa cu cualkier cos cu por duna nan un boost halto y lihe. E ta pone nan sinti importante, potente y ‘necesario’. Mayornan hoben (Teenage pregnancy), droga, gang, adiccion na video games ta formanan alternativanan pa nos hendenan hoben haya un sentido falso di balor propio. Di e forma aki nan ta tapa e falta di balor y interes genuino den cosnan of relacionan abusivo y dañino. A bira mas cu tempo pa nos como adulto examina nos norma y balornan. Cuanto tempo mas nos por warda pa determina si nos hendenan jong ta hayando e atencion ‘real’ cu nan merece??


text:
E miho sonjonan ta esunnan cu bo ta sonja lanta!
Bo tabata sa?
Bo sa cu nan ta bisa cu e miho sonjonan ta esunnan cu bo ta sonja lanta, cu bo wowo habri.
Sera bo wowonan un rato asina y bay bek den e tempo cu bo tabata un mucha.
Pensa riba lo siguiente: ‘Kico bo kier a bira dia bo bira grandi?’
Bo a logra esaki? Pakico si of pakico no?
Awo habri bo wowonan y pensa pa bo mes, si ainda bo tin e mesun sonjo of deseo.
Kico bo lo kier hasi pa logra loke bo a sonja di dje y podise te hasta un tiki mas!
Scirbi nan pa bo mes den un schrift of notebook.
Repasa nan tur dia. Ki stap bo kier of por tuma awe?
Hasi’e sin miedo!
Y majan atrobe hasi e mesun ehercicio.
Y otro majan.
Y tur dia cu ta sigi.
E miho sonjonan ta esunnan cu bo ta sonja lanta!
Bo tabata sa?
Ban hunto hasi nos sonjonan pa nos bida realidad.
Tambe pa nos comunidad.
Y pa nos mundo!
Exito!
Bo mag comparti bo experencia cu e lesadornan di Comprondiendo Bida riba e pagina di Facebook.
Bira grandi por ta un periodo di gracia, yena cu alegria. Pa otro hende e por bin cu hopi soledad, dolor, berguensa y duda.
Nos tur tin un famia, conoci of bisinja cu ta birando grandi y no tin niun hende pa cuida nan. Na anja 1988 mi a bay un conferencia di un luna na Suecia y di e tempo aki nan a usa e siguiente modelo. Ta traha a base di e barionan. Ta duna training na personanan interesa pa cuida e grandinan, mescos cu bo lo trata bo famia cu bo ta stima.
Nan mester ta dedica y cu amor pa e trabou cu nan ta hasi. E ciudadonan di e grandinan ta prepara pa atende cu e situacionnan hopi sensitivo cu ta bin cu e proceso di bira grandi. Bira grandi por ta un periodo di gracia, yena cu alegria. Bira grandi por bin tin ora cu hopi soledad, dolor, berguensa y duda. Incontinencia, perdida di memoria, demencia, cuido den e ultimo fase di bida (cuido paliativo), cuido di herida y uso di medicamento.
Ta posibel cu e partidonan politico por paga atencion na un structura asina? Nos famianan a cambia. Por ta e yiu of familiarnan ta biba leu di otro of den otro pais. Por ta cu e famianan mes ta den problema financiero y no tin pa yuda. Pero tin hopi structura cu por pensa unda cada gremio y personanan involvi ta duna un contribucion pa hasi e cuido aki asesibel y pagabel.
Finalmente ta e grandinan aki a cuida nan yiunan y a traha pa nos por tin un bida y un pais awe.
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Abo ta tuma un tiki tempo awe pa combersa cu un hoben y dun’e un inspiracion pa su bida?
Den siman mi tabata combersa cu un hoben cu a cuminsa un estudio y despues di un anja a sinti cu e la fracasa. Awor e ta traha trabou duro den construccion. Mi a puntr’e: ‘Pero kico bo mes ta desea di bira den bo bida?’. E la contesta: ‘Mi no sa, senjora.’ Mi a splic’e e ora cu si bo no tin un meta of vishon unda bo kier bay, bida por hiba bo hopi caminda. Esaki por ta un bon caminda, pero tambe uno malo, te hasta hopi malo.
Pasobra si bo no sa unda bo kier ta majan, bo lo no hasi esfuerso pa yega. Y tin hopi caso cu muchanan cu bon curason ta cay den man di hende cu no tin asina bon intencion pa nan.
E hoben aki a crese sin un tata den famia, mama ta traha duro y famia ta juda pa wak p’e. Esaki ta e forma cu gran parti di hoben ta lanta den e temponan aki. No tin echt guia, combersacion y refleho. Na final di nos combersacion e la bisa mi ‘Hopi danki, senjora. Mi ta bay pensa.’ Mi no sa su nomber. Mi a top’e na un fiesta di famia. Y mi ta pensa cuanto mucha ta cana rond asina na dushi Aruba. Mi ta pensa tambe, cuanto hende ta tuma tempo pa combersa un rato cu nan y duna nan un conseho, un tiki inspiracion. Cuanto e ta costa bo? Un tiki di bo tempo…
Abo ta tuma un tiki tempo awe pa combersa cu un hoben conoci of desconoci? Y dun’e un inspiracion pa su bida….
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Den tur e cambionan den sociedad
Un cos ta keda consistente
E curason di e mama
Cu ta duna di su mes
Mama, un hende cu por hasi milager
Mamanan ta hende cu hopi fe
Y di esaki mi no tin duda
Ni un momento so
Ora ta toca su yiunan
Un mama lo duna e ultimo gota di su bida
Pa yuda nan
Te hasta a costo di su mes
Tin mamanan cu a hasi cosnan grandi
Inspira pa nan yiunan
Otro mama ta resa
Pa pidi proteccion, salud of guia divino
Ora esey ta lo ultimo cu e por ofrese
Y bo sa un cos?
Ciencia recientemente a discubri
Cu un mucha ta hereda su inteligencia
Di su mama
Mi ta kere cu esaki ta
Pasobra cu un mama ta bira inventivo y creativo
Y sa di hasi milager ora cu un situacion inespera, presenta
Un bunita ehempel ta e e cushina di un mama
Ora su cas ta yen di bishita
Y mama a cushina solamente pa dos
Mama ta bay den frigidaire
Y e ta rende cuminda
Su weja di soppi
Of e weja di boonchi
Esun di e galinja stoba
Direpente ta yega pa tur bishitante come
Aha, e galinja stoba
Y aki mi ta corda mi mama difunto
Y su cas yen di yiu, nieto y bisanietonan
Di bishita pa dia di mama
Combersacion ta bin y combersacion ta bay
Tur ta come, tur ta bebe,
Tur ta yuda hasi cushina limpi ora caba
Famia grandi cu ta topa otro den harmonia
Mientras tanto tempo a cambia
Y ora awo mi wak atras
Mi ta realisa cu cada era tin su tempo
Den tempo
Cada generacion su propio desaroyo
Famia ta crese y ta cambia
Contacto ta bira otro
Y cu cada cabes di un generacion
Cu ta bay sosega
Tempo ta cambia
Bida ta cambia
Custumbernan nobo ta nace
Den tur e cambionan den sociedad
Un cos ta keda consistente
E curason di e mama
Cu ta duna di su mes
Pa ta e miho cu e por ta
Bou di e circumstancianan
Cu bida a brind’e
Felis dia di mama
Pa tur mama
Rond di mundo…
Ingrid Werleman, pa Comprondiendo Bida
Mei 14, 2017
Lo ta hopi bunita pa cada sector den comunidad duna atencion na e dia aki, esta e Dia Internacional di Famia. Dialuna, 15 di mei.
Dialuna, mei 15 ta Dia Internacional di Famia, manera decreta pa Nacionnan Uni desde 1996.Tema pa 2017 ta: “Famia, educacion y bienestar”
E anja aki ta focus riba e rol di famia den sociedad, e maneho di gobierno pa promove educacion di famia y tin acceso na bienestar. E atencion pa e dia ta tambe pa crea conciencia con importante ta pa muchanan haja educacion sano desde hopi chikito te dia nan bira adulto.
Un otro meta di Dia Internacional di Famia ta pa mustra gratitud na tur otro persona y organisacion cu ta juda den educacion di mucha. Asina por pensa riba wela y welonan, famia cercano, bon bisinja y amigonan, instancia, fundacion y gruponan social. Nan ta duna un man pa e famianan den un pais por tin bienestar. Ta bon tambe pa duna reconocimento na empresanan cu tin condicionnan di trabou cu ta sostene e famia dor di por ehempel ofrece oranan di trabou flexibel of parttime. Tambe na empresanan cu ta duna hoben- y grandinan oportunidad pa keda activo den trabou pa asina por juda nan famia.
Ta un dia cu nos por duna atencion den media riba e importancia pa tin e conocemento adecuado pa promove un sistema di biba cu ta bon pa nos medio ambiente y ta sostenibel. Na esnan cu ta guia famianan con pa comunica cu otro na un forma sano y respetuoso. Con pa respeta e derechonan humano y promove pas y igualdad den cada famia y pais. Y naturalmente na e instancia y personanan cu ta duna di nan tempo pa comparti nan concemento.
Lo ta hopi bunita pa cada sector den comunidad duna atencion na e dia aki, esta e Dia Internacional di Famia. Di parti di www.comprondiendobida.com nos lo desea di wak tambe actividadnan special pa famianan den bario. Tambe pa duna un carinjo special na e famianan chikito di un solo persona. Hopi biaha nan ta hendenan cu ta biba den soledad. Duna nan tambe un man di aprecio, di hermandad y humanidad.
Felis Dia Internacional di Famia di parti di www.comprondiendobida.com


text: Playa Pabao – Directiva di Centro di Bario Playa Pabao ta anuncia su proximo actividad cual lo ta “Ban Busca Webo na Playa Pabao”. E Actividad aki ta tuma lugar diadomingo 5 di april, mainta di 9’or pa 11’or na nos Centro. Riba e dia aki tin y buscamento di webo pa muchanan di 4 aña te cu 8 aña. Mayornan por inscribi nan yiu(nan) di dialuna pa diahuebs mainta di 9’or pa 12’or y despues di merdia di 3’or pa 6’or. Diasabra mainta di 9’or pa 11’or un miembro di directiva lo ta na Centro pa tuma inscripcion. Pa e actividad aki directiva di Centro di Bario Playa Pabao ta cobra un contribucion di 5 florin. Muchanan lo ricibi un “hotdog” y “juice” y naturalmente nan tin e oportunidad pa gana un premio. Pa motibonan organisatorio directiva di Centro di Bario Playa Pabao ta hasi un apelacion riba mayornan pa inscribi nan yiu(nan) na tempo y no warda te na ultimo momento. Ultimo dia pa inscribi ta diasabra mainta 4 di april.


text:
Bira miembro di MiNegoshi database
Dor di yena e formulario aki i mand’é, bo ta bira outomátikamente miembro di e MiNegoshi database di Ministerio di Desaroyo Ekonómiko. Si bo tin un empresa formalisá kaba, e siguiente informashon di bo empresa lo ta visibel pa públiko riba e MiNegoshi database website:
- Nòmber i logo di e empresa
- Adrès, e-mail i number di telefòn
- Website
- Sektor
- Forma hurídiko (N.V., B.V., eenmanszaak, etc.)
E benefisio nan di esaki pa bo empresa ta: bo empresa por wòrdu hañá mas fásil, mas posibel klientenan i mas bishitante riba e website di bo empresa. Pero si bo no ke pa e informashon ariba menshoná ta visibel pa públiko, por fabor, skohe “no visibel” den e formulario.


text:
Diaranson 9 di Mei 2018 a tuma lugar riba tereno di Bubali e ultimo wega di Division Junioren cu a keda pendiente, entre Bubali contra di Brazil Jrs,wega a wordo dirigi pa arbitro principal Ronald Staring asisti pa Desiree Christiaans y Alexander Simmons. Den e prome parti di wega ambos equipo a purba jega na e gol pa bai ariba pero no por a logra,e equipo di cas Bubali a crea un poco mas oportunidad cu nan contricante. Den e di dos parti di wega Bubali a pone basta preshon y tabata na di 52′ di wega e hoben Dylan Tromp #47 ta logra habri e marcador cu un tremendo tiro cu e keeper no por a haci nada pa bai ariba 1-0 riba e marcador. Brazil Jrs ta crea espacio pa forma algun peliger riba e gol di Bubali pero no por a logra score. Arbitro principal mester a saca diferente kaarchi geel y den e ultimo minuut nan ta saca un corra pa e defensa di Brazil Jrs. Bubali ta logra bai cas cu un victoria di 1-0 riba Brazil Jrs. Mirando e tabla di posicion despues di e wega aki , equipo nan cu a logra clasifica pa e final nan ta Estrella- Bubali- Brazil Jrs y Nacional Division Junioren. Exito na tur e equipo nan.
Division Junioren
Bubali ta gana di Brazil Jrs cu e score minimo den Division Junioren
More in Division Junioren
-
Cu Gol di Jeanpierre v/d Linden y Mairon Tromp Estrella ta clasifica pa Final di Aruba su futbol Division Junioren U20.
Diaranson 22 di Mei 2019 a tuma lugar den Compleho Deportivo Frans Figaroa na...
-
Bubali ta gana Estrella cu e score minimo di 1-0 Division Junioren
Diaranson 30 di mei 2018 a continua e playoff division junioren den stadion Frans...


text:
For di ayera despues ku Gobièrnu Pisas a intermediá e piskadónan a wòrdu liberá.
Willemstad— Despues di tabatin mas ku 1 aña sera na Venezuela, porfin e piskadónan a bin rekobrá nan libertat.
For di ayera e sinku piskadónan ku a sali Kòrsou pa bai buska Piska na Islanan Aves a rekobrá nan libertat. Tabata en luna di aprel di aña 2020 ku e seis piskadónan aki repartí den dos boto a bai den direkshon di Islanan Aves pa buska piska. Segun e piskadónan nan tabatin sèn huntu ku nan pa asina por a paga e piskánan. Tabata warda kosta Venezolano ku a interseptá nan boto pa despues a detené tur e seis tripulantenan i tambe a kita tur sèn for di nan. For di e dia ei e odisea a kuminsá unda a kuminsá pidi plaka pa asina nan wòrdu liberá. E piskadónan asta a manda mensahe pa mandatarionan aki na Kòrsou hasi tur posibel pa asina por haña nan libertat pero esaki tabata enbano. E trato den e prizon na Venezuela tabata asina pésimo unda nan tur mester a drumi den un sel chikí i mester a kumpra kuminda pa asina por a sobrebibí. For di fuentenan por a komprondé ku Minister Presidènt aktual den kaso di señor Pisas a pone basta preshon riba Hulanda i tambe a buska su kontaktonan pa asina por a yega na e grato notisia ku a laga e sinku piskadónan liber. Mesora despues ku e komishon aya na Venezuela a haña enkargo di outoridatnan mas haltu a liberá e sinku piskadónan. Na e momento nan aki Gobièrnu lokal ta hasiendo e trámitenan mas lihé posibel pa e piskadónan aki yega bek Kòrsou. Asina e odisea di mas ku un aña a terminá.


text:
Abo Lo Haci e Boluntad di Jehova?
Nos ta gradici bo pa e tempo cu bo a tuma pa lesa e foyeto aki, pa siña conoce nos como testigonan di Jehova y haya sa mas di nos actividadnan y con nos organisacion ta funciona. Nos ta spera cu e foyeto aki a yuda bo identifica nos como esnan cu ta haci e boluntad di Jehova awe. Nos ta anima bo pa sigui siña conoce Dios, papia cu bo famia y amigonan tocante e cosnan cu bo ta siña y asisti regularmente na nos reunionnan hunto cu nos.—Hebreonan 10:23-25.
Lo bo ripara cu mas bo siña tocante Jehova, mas bo ta mira cuanto e stima bo. Y esaki lo motiva bo pa haci tur loke bo por pa demostra Jehova cu bo tambe stim’e. (1 Juan 4:8-10, 19) Pero, con bo por demostra bo amor pa Dios den e manera cu bo ta hiba bo bida? Pakico ta bon pa bo obedece su normanan moral? Y kico lo duna bo e deseo di haci e boluntad di Dios hunto cu nos? E Testigo cu ta studia Bijbel cu bo gustosamente lo kier yuda bo haya contesta pa e preguntanan aki pa asina abo y bo famia por “keda den e amor di Dios ... cu bida eterno na bista.”—Judas 21.
Di curason nos ta anima bo pa sigui progresa den e caminda di e berdad, studiando e buki “Keda den e Amor di Dios.”


text:
Mediaraad ta un tema cu a bin dilanti durante relato anual 2021 di Ministerio di Asuntonan General, pa motibo cu maneho di medionan di comunicacion ta cay bao e ministerio aki, pero ta minister di Geoffrey Wever encarga cu e cartera di Comunicacion ta esun encarga cu e Mediaraad.
Segun un comunicado di prensa di gobierno mes, nan kier garantisa un futuro unda prensa por sigui ehecuta nan profesion na un manera independiente, sin influencia di gobierno, na beneficio di pueblo di Aruba. Aunke manera ta conoci pa henter comunidad, tin cierto medionan di comunicacion cu tin influencianan politico, algo cu no ta etico den periodismo.
E tema aki a bin dilanti durante un conferencia di prensa di prome minister Evelyn Wever-Croes, unda el a destaca cu na Aruba no tin un ley cu ta bisa cu si un persona ta gaña e por wordo keha na corte. “Den e caso si ta ofende un hende di tal forma cu ta trece duda riba tur cos di dje si, pero si ta djis un rumor, cu ta considera como shisheria, bo no por entrega un keho pa para esey”, el a expresa.
Ademas, el a comenta cu ta hopi importante pa cada ciudadano por ta mas critico y no cay pa cualkier mentira y keda compartie. “Gabinete Wever-Croes no ta esun cu ta bay bin cu regla pa eleva cierto puntonan den prensa cu tin un nivel abao, esey no ta un trabao di un gobierno y nos no ta bay mete den esey. Loke nos deseo ta pa bin si cu un cuadro legal di norma pa e cual prensa ta atene su mes na dje, p’esey nos a pensa riba e Mediaraad”, prome minister a declara.
Mediaraad ta un conseho di hendenan di prensa unda lo tin representantenan di prensa skirbi, di prensa televisa y di otro categorianan, unda hunto nan lo defini kico si ta posibel y kico no ta posibel, y den esey lo traha cuadronan pa purba cu tur prensa ta tene nan mes na e normanan cu a nan ta stipula.
“Como gobierno ami no por bay hacie, ami no por bisa kico si y kico no pasobra mi ta mete den libertad di prensa y mi no ta bay haci esey” prome minister a sigura.
Igualmente el a pidi comunidad pa ta mas critico, no yegando na nivel di insulto, difamacion of discriminacion, pa motibo cu libertad di expresion ta existi pero e tin su limitenan. Prome minister mes a expresa cu su persona como politico ta haya fastioso ora cu e ta wordo ofendi na moda hopi vulgar, pero esey ta algo personal, esey ta afecta otro prensa cu kier haci su trabao na un manera profesional.
“Ami ta kere cu ta algo cu tin cu regula su mes. Gobierno por yuda y ta facilita tambe pa bin cu un cuadro legal pa bin cu Mediaraad, pero e trabao materia di kico ta e normanan ta di e Mediaraad mes, no di gobierno”, el a bisa.
Pa finalisa, el a sigura minister Geoffrey Wever ta trahando riba esey y prome cu lo presenta cualkier proyecto di ley e tin cu papia cu stakeholders, pa asina locual cu ta wordo presenta ta acepta pa otro hende.


text:
Na novèmber 2020 Gobièrnu di Kòrsou a otorgá na Fundashon Alton Paas un Lisensia, (esta ‘vergunning’) pa duna kuido (chronische begeleiding) den forma di ehersisio speshal na personanan ku un limitashon fisiko.
Fundashon Alton Paas a keda fundá na aña 2012 ku e konvikshon firme ku mester di un fasilidat kaminda e persona ku limitashon fisiko por hasi ehersisio. Ora e persona kaba ku su rehabilitashon na ‘Revalidatiecentrum Curaçao’ i ta na kas, mester tin un kaminda ku e por hasi ehersisio pa mantené loke el a logra i bai mas dilanti. Pesei un di e metanan den statuto di Fundashon Alton Paas ta pa ‘stimulá i yuda lanta un fasilidat pa ofresé terapia basa riba aktividat i ehersisio intensivo.
Un kurpa humano ta traha pa sinta, lanta para i kana. Esaki ta yuda ku e kurpa ta keda saludabel. Ora un persona tin un parálisis, ku no por lanta para i kana mas, su salú ta bai patras. Parálisis ta trese ku ne difikultat na blas i tripa, dependensia di otronan, limitashon di move i risiko haltu pa komplikashonnan di salú, entre otro herida di kueru. WHO ta rekomendá den nan ‘Global Recommendation on Physical Activity for Health’ pa un persona ku no por move, pa hasi ehersisio intensive pa 300 minüt pa siman pa evitá komplikashonnan di salú. Sentro di rehabilitashon Raede na Amsterdam huntu ku Universidat di Amsterdam a hasi un investigashon i ta bisa ku moveshon konstante di e partinan ku ta paralisá ta nesesario pa tene e kurpa saludabel.
Na Merka ya pa mas ku 20 aña siensia a probá ku un persona ku haña un limitashon fisiko pa medio di un aksidente òf malesa mester hasi ehersisio pa mantené un bon kalidat di bida i evitá ku e ta haña komplikashonnan mediko. Un método ku a keda krea pa esaki ta ehersisio basa riba aktividatnan intensivo (ABT). Na 2013 Fundashona Alton Paas a bishitá Project Walk na Merka pa eksperensiá e método aki. Na 2018 a trese un di e gurunan riba e método, sr. Eric Harnes di Neuro Ex Inc., aki na Kòrsou pa sertifiká 3 persona na Kòrsou pa duna e tipo di ehersisio speshal aki.
Después di esaki Fundashon Alton Paas a kuminsá diferente trayekto pa eksperensiá e método aki pa ku e diferente personanan ku a partisipá den e trayektonan. E resultadonan tabata fenomenal.
Un persona ku haña un parálisis dor di un SCI (dwarslaesie), CVA (ataque selebral) òf kualke otro situashon di parálisis ta bai hospital promé. Después di e fase aki ta bai e segundo fase na Sentro di Rehabilitashon Kòrsou. Ora e segundo fase kaba, e persona por kuminsá su di tres fase ‘longtime aftercare’ (periodo largu di kuido posterior) serka Fundashon Alton Paas den su sentro, AP Center.
Awor e trabaonan aki ta rekonosé pa Gobiernu di Kòrsou. E proseso pa dialogá ku seguronan a start. Nos ta konfia ku esaki tambe lo kana bon na bienestar di personanan ku un limitashon fisiko.


text:
Denartamento di Enseñansa Aruba (DEA)ta infora cu su seccion encara
(Esaki pa die forma aki e seccion por logra procesa y finalisa pagonan pendiente y
tambe otro trabounan en conexion cu e studiantenan cu ta siqui nan estudio sea aki na
Aruba or den pxir
Dialuna dia 19 di september 2022 e seccion encarga cu Arubalening lo brinda servicio
Ina public na e oranionan a custmber
Departamento di Ensenansa Aruba ta Didi discu pa pa cual kier inconveniencia cu esaki
Anor orasiona via aradia na e comprension
menu. Tambe pot
– siqui Departamento di Enseñansa Aruba riba Facebook y/ol
Instagram page @EducationAruba pa keda a altura di tur informacion


text:
E piesa di Encanto
1. Baranca a composita
Biento a aregla
Lama a harmonisa
Aruba: e piesa di encanto.
2. Su solo ta mane ritm’i tumba
E ta keinta sanger den curpa
Cu zjeito bo ta sigui marcha
Ni sumpiña di wanglo lo pone bo cococha.
3. Den su aire bo ta encontra
Un brisa cu riba ritmo di wals ta caricia
Su frescura ta su ternura
Ay, esta dushi e ta.
4. Or’e cruz t’abou
Y bida pone nos tambalia
Mane ritm’i mazurka, tur wayanga
Nos hendenan ta persevera.
5. Aruba, b’a laga mi babuca
Ora baranca a wordo sacudi
Hopi di su yiunan a sclama
Con awo mi t’ey cuminsa!?
6. Patria a contesta:
Si seida ta alivia bringamosa
Nos tambe ta lanta despues di bofta
Bo resilencia tin mi asombra.
7. Un biaha mas, Aruba a’firma
Continuamente enfatisa
♫no tin nada pa kibr’e ♫
Nos isla: un sinfonia di energia.
8. Aruba, dushi tera
Di bo mi ta namora
Bo silueta den mi memoria bon graba
Mi isla: piesa di encanto.
Marilis LM Becker
Mi kier ta
Mi kier ta, manera Aruba mi kier ta, chikito, simpel, pero respeta, fuente di beyesa.
Mi kier ta, simbolo di identidad, biento bailando un dushi wals hunto cu nos Bandera.
Mi kier ta, chuchubi, shoco y trupial, yuwana, lagadishi den cura, transhi y trankera.
Mi kier ta, mucha cu ta sinti libera, gosando riba caya y lama, sin miedo ni problema.
Mi kier t’e cunukero sembrando speransa, ekilibrio y balansa, plantashi purifica.
Mi kier ta fruta fresco, cosecha y alimento, pan y tur sustento riba mesa bendiciona.
Mi kier t’e sabana, tur aroma y fragancia, mat’i kibrahacha, sodo di cunucu perfuma.
Mi kier t’e paisahe, bo cielo fascinante, amante y studiante cu kier conoce bo mas.
Mi kier t’e contenido, awa puro di tur riu, zonido cristalino di tur e olanan di nos lama.
Mi kier t’e piscado pidiendo proteccion, yena taray cu pisca pa regresa feliz na cas.
Mi kier t’e movemento, bay bin di tur palmera, mi kier crusa frontera y siña nabega.
Mi kier ta warawara bulando den sabana, halanan di confiansa venciendo gravedad.
Mi kier t’e ruman, cana man den man, aire puro di igualdad pa yuda bo respira.
Mi kier t’e maestro, bo guia y consehero, frescura di awasero pa yuda bo relaha.
Mi kier t’e bon amigo y fiel acompañante, bos di tur cantante sin temor pa expresa.
Mi kier t’e compañero, bo forsa y aliento, tur ora y momento di prueba y soledad.
Mi kier t’e artista transmitiendo alegria, tur gota di fantasia sin sconde realidad.
Mi kier ta faro di luz briyando den scuridad, profeta di amor y vlam di hermandad.
Mi kier ta poesia, ray’i solo di energia, tur sonrisa y simpatia riba nos cara refleha.
Mi kier t’e dushi ritmo, resonancia di cuero, biento placentero, brisa suave tropical.
Mi kier t’e grandesa, refleha den nos Bandera, kibra tur cadena pa bula cu libertad.
Mi kier ta Papiamento y cada pensamento, dushi sintimento den tur frase pronuncia.
Mi kier t’e poeta, esencia di nos tera, tur forsa di madera di un watapana bon planta.
Mi kier t’e arkitecto, e cas di mas perfecto, tur misterio y secreto bao tera bon warda.
Mi kier t’e instrumento, obr’i arte mas completo, skirbi pensamento cu pen di unidad.
Mi kier ta conocemento, sabiduria di silencio,siña otro pisca en bes di dun’e pisca.
Mi kier t’e refleho, conexion cu universo, un mirada cla na cielo pa keda inspira.
Mi kier ta un guerero, tur forsa y aliento, sin miedo pa bataya, entrega y sacrifica.
Mi kier t’e sintimento, pensamento y recuerdo, talento di nos pueblo, memoria graba.
Mi kier ta yiu di tera, pasion y fortalesa, rosea sin frontera pa bay te den profundidad.
Mi kier t’e gobernante, mirando atras pa bay dilanti, mane luz di lampi cu su claridad.
Mi kier ta santo blanco, lastro di puresa, curason di nos tera yen noblesa y bondad.
Mi kier ta, nos solo caluroso y lama, color naturalesa encanta; luna, cielo y tur strea.
Mi kier ta, isla Caribense y tropical, calor di nos cuna venera, tur magia di nos suela.
Mi kier ta, mensahero di bo libertad, agente di paz, fe y berdad, alma di e poema.
Mi kier ta, himno di e patria Inmortal, cu Dios por guia y conserva Aruba Dushi Tera.
John Freddy
ARUBA NOS HERENCIA
NO TA EXISTI UN HERENCIA CU MAS BALOR
NI TAMPOCO CU ASINA UN BUNITA SPLENDOR
MANERA E PERLA DRUMI DEN LAMA
CU TA ARUBA, NOS ISLA ENCANTA
BANDA PAZUID E OLANAN SUAVE TA CARICIA
SU SANTO BLANCO CU NO TIN PA IGUALA
E MESUN SANTO BLANCO CU TA WORDO UZA
P’E TURTUGA POR SIGUI PROCREA
BANDA PANORT TIN PAISAHE ADMIRA PA TURISTA
CU TA RECREA Y DISFRUTA DI E BUNITA BISTA
E MESUN PAISAHE NA UNDA PUEBLO TA HIBA FAMIA
PA GRANDI Y CHIKITO POR PASA UN DUSHI DIA
BUNITA PARHA TA DORNA SHELO DI NOS BARANCA
ENTRE OTRO WARAWARA, KINIKINI Y ALABLANCA
SU SUELA TIN UN VARIACION DI MATA Y FLOR
MANERA FLAMBOYAN Y CAYENA DI TUR COLOR
TA NOS DEBER DI PROTEHA Y CUIDA NOS HERENCIA
CU INTERNACIONALMENTE TIN GRAN COMPETENCIA
P’ESEY TA IMPORTANTE PA CADA GOBERNANTE
PERCURA PA NOS HERENCIA KEDA INTERESANTE
NOS HERENCIA TA UN RIKESA INCOMPARABEL
CU TA DUNA NOS UN SENTIMENTO INEXPLICABEL
TA P’ESEY NOS MESTER CUIDA NOS HERENCIA
PASOBRA CADA CAMBIO LO TIN SU CONSECUENCIA
MESTER VIGILA NOS CUSTUMBER Y CULTURA
Y PONE ATENCION NA NOS INFRASTRUCTURA
MESTER EDUCA PUEBLO PA TA CONSCIENTE
DI E IMPORTANCIA DI NOS MEDIO AMBIENTE
NOS HERENCIA HAMAS POR WORDO CUMPRA
Y MUCHO MENOS WORDO REGALA
PASOBRA NOS TA DETERMINA PA DEFEND’E
CU CURPA Y ALMA SI TIN MESTER
NO TA EXISTI UN HERENCIA CU MAS BALOR
NI TAMPOCO CU ASINA UN BUNITA SPLENDOR
MANERA E PERLA DRUMI DEN LAMA
CU TA ARUBA, NOS ISLA ENCANTA
LUIS RODULFO
MAART 2022


text: KRALENDIJK – Artíkulo 133 di e ordenansa di tráfiko ta hasi posibel pa un persona ku tin sierto enfermedat, por apliká pa un eksonerashon di e prohibishon pa por tin nan vehíkulo ku glas ku un ‘tint’ skur riba dje, esta glas skur. Esaki ta loke gezaghèber Edison Rijna a menshoná den su kalidat di presidente di triángulo hudisial, i a splika miembronan di e komishon fiho planifikashon i desaroyo resientemente. Miembro di konseho insular Esther Bernabela a puntra debí ku ta bai hasi e glas di outo probablemente ménos skur, esta mas klaridat ta drenta den e outo, si ta duna e posibilidat di eksonerashon i si ta tene kuenta ku esaki. Kontesta tabata ku ta tene kuenta ku esaki. Tin un formulario spesial ku un spesialista médiko tin ku yena al respekto. Ta trata di un komishon kua tin un médiko, kende ta evaluá e petishon i tuma un desishon. E komishon no ta forma den su totalidat pa awor, debí ku falta e médiko, Rijna presidente di triángulo hudisial a bisa.